Cookiea webgune batek zure ordenagailuan edo gailu mugikorrean ipintzen duen eta webgune horretan egin duzun nabigazioari buruzko informazioa duen testu-fitxategi txiki bat da. Cookieek, besteak beste, erabiltzaile baten edo haren ekipamenduaren nabigazio-azturei buruzko informazioa gordetzeko eta berreskuratzeko bide ematen dute eta erabiltzailea ezagutzeko erabil daitezke.\nCookieak gure webgunea funtzionatzen duen moduaren funtsezko zatia dira. Cookieei esker, adibidez, bezeroaren eremurako zure sarbidea, nabigazioan dituzun hobespenak etab. gogoratu ditzakegu.\nHorrez gain, cookieetan bildutako informazioak, estatistiken bidez, webguneko zein atal gehien bisitatzen den etab. jakiteko bide ematen digu.\nEz dugu kontuzko informaziorik gordetzen.\nCookieetan gordetako informazioa geuk bakarrik erabiltzen dugu, salbu eta kanpoko erakundeek guk eskatutako zerbitzuak emateko erabiltzen eta kudeatzen dituztenak, estatistikei dagokienez, gure zerbitzuak eta gure webgunean nabigatzean duzun esperientzia hobetzeko asmoz.\nNola desgaitu dezaket cookieen erabilera webgune honetan?\nGure webgunean cookieen erabilera ekidin nahi baduzu eta zure ekipamenduan gordetzea nahi ez baduzu, webgunean sartzeko erabiltzen duzun nabigatzailearen arabera aldatzen diren urrats batzuk bete behar dituzu.\nGure webgunean erabilitako cookieak\nJarraian, gure webguneak erabiltzen dituen cookieak barne hartzen dituen taula bat gehitu da, bakoitzaren helburuari, iraupenari eta kudeaketari (geurea edo hirugarrenena) buruzko informazioarekin batera.\nGeure cookie teknikoak\nPHPSESSID Sesión Almacena la información de sesión del usuario\nlopdcookie 31 egun Beheko aldean cookie-oharra erakusten du\nHirugarrenen estatistika-kontrolerako cookieak\nGoogle Analytics (__utma, __utmb, __utmc, __utmz) Urte 1 Google analytics-en cookieak


FlyShit/Managaitz LP | Fly Shit/Managaitz | FLY SHIT\nby Fly Shit/Managaitz\nBidai klandestinoa 03:12\nBIDAI KLANDESTINO BAT Etorkizun hobe bat? Inoiz egongo al da? Itolarriak eta etsipena izan behar dute nire ordainak? Iraganak eta orainak, zabaltzen dizkidate orbainak Aukera bat besterik ez, inoiz egongo al da? Laga iezadazue nire patuaren norabidea bideratzen Bidai klandestino bat, nora iritsiko jakin barik, ametsei segika baino, premiak beharturik. Ez nuke bizitza jokatuko , ez nuke nire etxea lagako. Duintasunez bizitzerik balego. Nireen bizitza jokoan ez balego. Ez dut nahi. Zuek gailurrera igotzeko eskilara izatea Laga iezadazue, laga iezadazue saiatzen, nire patuaren norabidea bideratzen Bidai klandestino bat, nora iritsiko jakin barik, ametsei segika baino, premiak beharturik. Hegoaldetik iparraldera, ekialdetik mendebaldera. Entzun nire aldarria: Non-nahitik libre igarotzeko eskubidea Ez, Ez dut nahi. Zuek gailurrera igotzeko zapaltzen duzuen eskilara izatea. Non- nahitik libre igarotzeko eskubidea\nHeriotz gurutzatuak 03:42\nHERIOTZ GURUTZATUAK Txapa irratia ari zen emititzen zuzenean. Bergarako gaztetxean kontzertua. Condenado! zioen abestiak, bazidurien nire azken uneak deskribatzen ari zirela. Heriotz gurutzatuak, kartzela zaharrean Bertako ziega batean pasa nituen bizitzako azken uneak. Ez nengoen egindakoaz damututa. Erlijio santuaren barkamenik ez nuen behar. Eguzkia berriz irten zen ni hiltzen ikustera. Baina bapatean isildu zen musika, entzun ziren garrasiak. Heriotz gurutzatuak, kartzela zaharrean Biak oholtzaren gainean ta ikusleak aurrean. 100 urtetik gora pasa dira bien artean. Zu gustuko zenuenean, ni torturapean. Zuri kandela bat oholtzaren gainean. Niri lora sorta bat hilerriko infernuko atean. Nire heriotza mendekuaren espektakulu bilakatu zuten, zurea maitatzen zaituztenen artean ezustean. Badirudi parte hartu duzula askoren soinu bandan. Badirudi zerbait erein zuela nire azken aldarriak. Baina bizitzak aurrera darrai, kartzela zena espazio askea da orain. Mundu hau ontzat ematen ez dutenen habia.\nFly Shit II 02:50\nFLY SHIT 2 Urteak Aurrera doazela aspaldi esan genuen, nerabe ameslari eta inkonformista izatetik, gurasotasunera pasa gara. Zer esango dizut ba? Presaka ta korrika egunerokotasunari aurre egiteko jarraitzen dugu jirabiran, berdin dio 17 edo 40 urte eduki. borroka zaharrek hor diraute, amets zahar batzuk baita ere . eta etorri dira berriak Bizitza baina nola bizi? Oihukatzen genuen. Eta hori ez da izango gure azken aldarria, barneko ahotsaren bila jarraitzen dugu, bidetxurrian. Sormena lantzen tarteka, ilusioa mantentzen dugu , utopiaren bila? borroka zaharrek hor diraute, amets zahar batzuk baita ere. eta etorri dira berriak. Irudipenak ditugu gure buruan. Gauza eder asko dastatzen ari garela. Eta ederrago bihurtzen dira elkarrekin badira. Hau dena ezinezkoa litzateke, zu hor egongo ez bazina. Zu hor egongo ez bazina. Ez litzateke berdina!!\nSareetan harrapatuta 02:47\nSAREETAN HARRAPATUTA Zer duzu buruan ? galdetzen didate sare sozialek. Nork eta zertarako nahi du jakin? Nori ematen diot nire bizitzaren berri? Klik bat eta edonora zabaldu da mezua, ideiak jaso eta zabaltzeko aukera bikaina. Komunikazio azkarra baina non nahi dut eragin? Urruti dagoena gerturatzen dit, baina ez al naiz gertukotik urruntzen ari? Sare sozial izenpean bigilantzia enpresak botereen zerbitzura. Gure bizitzaren xehetasunak saltzen . Banakako kontrola, kontrol soziala. Libreago ginela sinetsiak, sareetan harrapatuta. Zer ari da gertatzen? galdetzen didate sare sozialek. Baina ezin dut libre adierazi norbait dago dena zelatatzen. Adierazpen askatasuna neurtzen; ideiak ezin dituztenez garaitu debekatu eta mezulariak zigortzen.\nGAZTAROKO EROKERIA BAT BAINO GEHIAGO\nManagaitz (managaitz.bandcamp.com ) lagunekin kaleratuko dugun partekatuan azalduko diren Flyshit tadearen kantak.\nAquí los temas que aparecen en el compartido con nuestras amigas Managaitz (managaitz.bandcamp.com).\nAnder: gitarra eta ahotsak\nKantu hauek 2018ko abenduan grabatu dira. Bateriak Lemy Riverrek grabatu ditu Ibarrako Agosto estudiosen; baxua, gitarra eta ahotsak Txusek Aretxabaletako Nekrosounds studiosen. Nahasketa eta masterizazioa Gaizka Tabuencak Ibizako Solo studiosen egin ditu. Abesti guztien musika eta hitzak Fly Shitenak dira.\nMila esker disko hau egin ahal izateko era batera edo bestera parte hartu eta lagundu duzuen guztiei. Eta zuri, hor egongo ez bazina ez litzatekelako berdina!\nDiseinu eta maketazioa: Julen\nAzala Aitor Lagomaren diseinuan oinarrituta\nAzaleko argazkia: Ander Ormaetexea\nBeste argazkiak:julen, Managaitz eta Fly shit\nEdizioa eta banaketa: DDT banaketak, In my heart empire, Fly Shit eta Managaitz


Uhinak, aske — Gaztezulo\nUhinak, aske https://www.gaztezulo.eus/albisteak/uhinak-aske https://www.gaztezulo.eus/albisteak/uhinak-aske/@@download/image/guifi_1_1357830072.jpg\nSarearen bidez komunikatzeko eta informazioa jaso nahiz zabaltzeko dugun eskubide unibertsala egikaritzeko asmoz sortu zen Guifi.net, telekomunikazio multinazionalen monopoliotik ihesi, eta emaitza gugana iritsi berri da.\nGuifi.net proiektua 2004an sortu zen Katalunian. Landa guneko hainbat eremutan arazoak zituzten Internetera konektatzeko, hornitzaile handiak ez baitziren bertaraino heltzen, eta banda zabaleko sarea sortzen hasi ziren. Erabiltzaileek –herritarrak, enpresak eta udalak– nork bere etxe edo bulegoan nodo edo antena txiki bat jarri, eta supernodo edo errepikagailu batera uhin bidez lotuta, modu merke, erraz eta erosoan, Interneta erabili gabe, elkarren artean konektatzeko bidea bilatu zuten.\nGeroztik, Guifi.net ikaragarri hazi da. Katalunian sare egonkor eta zabala du, baita Valentzian ere, eta Euskal Herrian lehen urratsak egiten hasi da. Bereziki Gipuzkoan hedatu da –2013 hasiera honetan 25 udalerritan izango da martxan–, eta Nafarroan, Bizkaian eta Araban ere ezarri dituzte lehen sare txikiak. Proiektu irekia da, edonork har dezake parte, eta eredu horizontala jarraitzen du: izendatutako kargu bakarra fundazioko lehendakariarena da. Sareak ez du jaberik, eta berau erabiltzen duten norbanako eta enpresak dira hornitzaile bakarrak. Eta, hala ere, eskaintza komertzialekin alderatuz, horiek baino zerbitzu hobeagoak eta prezio baxuagoak eskaintzen ditu zenbait kasutan.\nGuifi.net-ek ez du mugarik, baina Euskal Herriko taldeak sarea lurralde osora iristarazteko helburua du. Herri bezala ere onurak ekar ditzakeelakoan daude, telekomunikazioaren alorrean estatuarekiko ditugun menpekotasunak gainditzeko bide alternatiboa izan daitekeelako.\nAsier Garaialde: "Proiektuari ez diot ezer txarrik ikusten"\nGuifi.net egitasmoaren baitan, Gipuzkoa Share elkartea sortu dute. koordinatzaile dabil Asier Garaialde hondarribiarra.\nLabur-labur, zer da Guifi.net?\nGizartearentzako sare informatiko ireki, libre eta neutrala; sare komunitarioa.\nDemagun nik, nire etxetik, Guifi.net sarera konektatu nahi dudala. Zein urrats jarraitu behar ditut?\nLehenik, gure webgunean sartu eta bertako komunitatearekin hartu-emanetan jarri behar duzu. Zonalde bakoitzarekin komunikatzeko zerrendak aurkituko dituzu eta, zurea aukeratuta, zer eta nola egin azalduko dizugu. Azken finean, erabiltzaile bezala parte hartu nahi baduzu, antena txiki bat erosi, jarri eta hurbilen dagoen supernodo edo errepikagailura konektatu besterik ez duzu egin behar.\nDenak abantailak dira: sare merkea, erraza, arazo teknikorik gabea… Non dago tranpa?\nGaldera bera egin izan didate, baina nik ez diot ezer txarrik ikusten. Azken batean, erabilpena ezin da txarra izan, izatekotan, esperientzia izango da eskasa. Komunikazioa erraztea bilatzen duen proiektua da, merkeagoa, azkarragoa, irekia... Beharbada, uhinen kontua da puntu gatazkatsuena, baina erabiltzen ditugun aparailuek oso potentzia baxudun seinaleak emititzen dituzte, gure asmoa eskualdeko uhin maila jaistea baita.\nEta antenak konexio arazorik izango balu?\nBeste galdera batekin erantzungo dizut: telebistako antenak arazorik izango balu? Antenistari deituko zenioke, ezta? Ba gauza bera! Euskaltelen kasuan, esaterako, haiei soilik deitu diezaiekegu, baina Guifi.net-ekin ez, gu ez gara enpresa bat, eta edozein teknikok konpon dezake arazoa.\nUneotan, zein zabalera du sareak Euskal Herrian?\nOrain arte lan handia egin dugu proiektua Udaletara hurbiltzen. Urte hasierarako Gipuzkoako 25 udalerritan martxan izango da, eta beste hamabi dauzkagu zain. Bortzirietako bost alkateekin ere izan ditugu bilerak, Internetera konektatzeko arazoak dituztelako; Bizkaian, Ortuellako auzo batean jarri zuten, eta Araba hegoaldeko Barron herrixkan ere bai. Hala ere, Udalen eta herritarren artean komunikatzeko sare txikia sortu zuten lehenak Nafarroako Xulapain bailarakoak izan ziren! Bistan da jendeak gustuko duela…\nEta ni bizi naizen eremura sarerik iritsi ez bada, zer egin?\nZergatik ez zara zu hasten sare hori sortzen? Ez dugu guk joan beharrik, edonork ikas dezake proiektua zein den eta auzokideen nahiz Udalaren laguntzaz sarea garatu. Supernodoa jartzea, gainera, oso erraza da, ez da telefonia errepikagailu handi horietako bat. Proiektu soziala izanik, oso era errazean jartzeko moduan pentsatua eta egina dago.


“Gasteizera itzultzea eta honekin topo egitea bizitza sentitzea da” - Diario de Noticias de Alava\n“Gasteizera itzultzea eta honekin topo egitea bizitza sentitzea da”\nInoiz ikusi ez dutenentzat, edo bisitatu gabe urteak daramatzatenentzat, milaka herritar hartzen ditu urtero\n– e. f. domínguez 26.12.2020 | 00:25\nGASTEOZ – Clarak, Angelek eta Mari Carmenek, Sodiak eta Miriamek eta Elenak ez dute elkar ezagutzen, baina programatu gabe Floridako parkean gurutzatu dira guztiak, tamaina errealeko irudiekin birsortutako jaiotzaz gozatzeko. DIARIO DE NOTICIAS DE ALAVA egunkariak parkean ere ibili da eta guztiekin hitz egin du arabarren emozioak partekatzeko.\n"Bigarren aldia da Jaiotza hau ikusten dudala nire bizitzan. Bar-tzelonakoa naiz eta oso denbora gutxi daramat Gasteizen bizitzen. Beraz, hona berriro etortzea erabaki dut. Inoiz ikusi dudan gauzarik preziatuena iruditzen zait. Sekula ez dut inon ikusi jaiotza hain handia, hain ongi eginda eta hain politak. Ibilaldi honek erabat maiteminduta nauka", dio Sodiak figura eta irudi bakoitzari argazkiak atera-tzen dizkion bitartean.\nBeragandik gertu, Angel Mari Carmen emaztearekin paseatzen ari da. Biek diotenez, Gabonetan toki hori bisitatzea gustuko duten tradizio bihurtu da, bakea transmititzen ditie, aurten hainbeste behar den bakea, diotenez: "Asko gustatzen zaigu hona etortzea, urtero egiten dugu eta behin edo bitan etortzen gara Gabonetan, oso gauza polita da eta oso gurea den zerbait ere bada", dio Angelek. Antzeko iritzia dute Miriam eta Elena lagunek. Bere txakurrarekin batera, parkean paseatzeko geratzen dira biak. Elenaren kasuan, askotan egiten du, baita paseatzeko eta lasaitasuna aurki-tzeko ibilbide gisa ere. "Asko gustatzen zaigu etortzea, urtero egiten dugu, gauza ederra delako eta zortea delako gure etxetik hain gertu izatea", dio Miriamek txakurrari eusten dion bitartean, irudiekin beldur pixka bat sentitzen baitu. Elenak gaineratu duenez, "aurten behin baino gehiagotan etorri naiz, leku honek Gabonetako espiritu handia pizten dit".\nEta Elenak eta Miriamek pasea-tzen jarraitzen dute irudietara ohitzen ari den txakurra lasaitzen duten bitartean, Clara ahuntzei argazki perfektua ateratzeko borrokan ari da. Atentzioa ematen dio amak egiten duen buruaren jiratzeak, tititik edaten duen txakurkumea ikusteko. "Txikia nintzenean askotan etortzen nintzen aitarekin, ibilbidea bere eskutik egitearen oroitzapena daukat. Gazte joan nintzen Gasteiztik, eta orain berriro maitemindu naiz leku honetaz, oroitzapen gpolitak ditut hona berriro ere etortzerakoan".\n"Txikia nintzenean aitarekin etortzen nintzen. Oroitzapen politak ditut"\n"Asko gustatzen zaigu etortzea, urtero egiten dugu, zortea da etxetik hain gertu izatea"\n"Behin edo bitan etortzen gara Gabonetan; oso gurea den zerbait da"\n"Aurten behin baino gehiagotan etorri naiz, Gabonetako espiritu handia pizten dit"\n"Sekula ez dut inon ikusi jaiotza hain handia, hain ongi eginda eta hain polita"\nMagiaz betetako Jaiotza. Araba


Albisteak - Laser depilazioari buruz jakin behar duzun zerbait\nZenbat denbora irauten du laser depilazioak?\nLaser depilazioa iraupen luzeko depilazioa da, ile-folikulua kaltetu edo suntsitzen duena.\nHala ere, ilea hazten da, batez ere folikulua hondatzen bada eta laser depilazioan suntsitzen ez bada.\nHori dela eta, mediku askok orain laser depilazioa epe luzerako depilazioa aipatzen dute, depilazio iraunkorra baino.\nIrakurri laser depilazioa nola funtzionatzen duen, zenbat irauten duen eta laser depilazio prozeduren kostuei buruz.\nNola funtzionatzen du laser depilazioa?\nLaser depilazioa argia erabiltzen du ile indibidualetan pigmentua bideratzeko.Argia ilearen ardatzetik behera eta ile-folikuluan sartzen da.\nLaser argiaren beroak ile-folikulua suntsitzen du, eta ile bat ezin da hazten.\nIleak hazkuntza-ziklo berezia jarraitzen du, atseden, kentzea eta hazteko aldiak barne hartzen dituena.Berriki kendutako ilea atseden-fasean dagoena ez da teknikariak edo laserrak ikusiko, beraz, baliteke pertsona batek berriro hazten arte itxaron behar izatea kendu aurretik.\nJende gehienentzat, laser depilazioak hainbat tratamendu behar ditu 2 eta 3 hilabetetan zehar.\nLaser depilazioa iraunkorra al da?\nSuntsitutako ile-folikulu batetik depilazioa iraunkorra da.Hala ere, depilazioa egiten duten pertsonek aurreikusitako eremuan ile batzuk berriro haziko direla espero dezakete.\nDenborarekin, eremua berriro tratatzea posible da, hazten diren ile kopurua murrizteko.Zenbait kasutan, ile guztiak kentzea ere posible izan daiteke.\nIlea berriro hazten den ala ez faktore ugariren araberakoa da, besteak beste, hazten den ile motaren eta ilea kentzen duen pertsonaren trebetasuna.\nJende gehienak ikusten du ilea hazten denean, lehen baino arinagoa eta gutxiago nabaritzen dela.Hau da, laserrak ile-folikulua kaltetu dezakeelako suntsitzen ez badu ere.\nIle-folikulu bat hondatzen bada baina suntsitzen ez bada, azkenean ilea hazi egingo da.Zaila izan daiteke ile-folikulu bakoitza suntsitzea, beraz, jende gehienak ilea hazten ikusiko du.\nIlea hazten denean, berriz tratatzea posible da, beraz, ile guztia kendu nahi duten pertsonek hainbat tratamendu beharko dituzte.\nZenbait kasutan, ilea argiegia, laburregia edo tratamenduarekiko erresistentea izan daiteke.Kasu horietan, pertsona batek beste metodo batzuk erabiltzea aukera dezake, hala nola, ile galduak kentzea.\nLaser depilazioa iraunkorra da ile-folikulua suntsitzen denean.Ile-folikulua bakarrik kaltetuta dagoenean, azkenean ilea hazi egingo da.\nIlea hazteko behar duen denbora pertsonaren ilea hazteko ziklo bereziaren araberakoa da.Batzuek beste batzuk baino azkarrago hazten den ilea dute.Atseden fasean dagoen ilea beste fase batean dagoen ilea baino mantsoago haziko da.\nJende gehienak hilabete gutxiren buruan ilearen hazkuntzaren bat espero dezake.Hori gertatutakoan, kentzeko tratamendu gehiagoren aldeko apustua egin dezakete.\nAzala edo ile koloreak aldea eragiten al du?\nDepilazioaondoen funtzionatzen duile iluna duten azal argia duten pertsonengan.Hau da, pigmentu-kontrasteari esker, laserra errazagoa da ilea bideratzea, folikulura bidaiatzea eta folikulua suntsitzea.\nBaliteke azal iluna edo ile argia duten pertsonek besteek baino tratamendu gehiago behar izatea eta baliteke ile gehiago hazten dela.\nArgitalpenaren ordua: 2021-03-07


Maiatzaren 31n zabalduko da udako kirol ikastaroetan izena emateko epea — Zumaia\nMaiatzaren 31n zabalduko da udako kirol ikastaroetan izena emateko epea\n9:00etatik aurrera jasoko dituzte eskaerak kiroldegian bertan, eta herritar bakoitzak gehienez lau pertsonaren izen-ematea egin ahal izango du. Izen-emate orria zumaia.eus webgunean eskuragarri dago.\nSegurtasun neurri guztiak kontutan hartuta, udararako ere kirol ikastaroen eskaintza zabala prestatu dute Kirol Patronatuak eta Zumaiako Udalak. Izena emateko epea maiatzaren 31n (astelehena) hasiko da. 9:00etatik aurrera jasoko dituzte eskaerak Kiroldegian bertan, eta herritar bakoitzak gehienez lau pertsonaren izen-ematea egin ahal izango du. Izen-ematea errazteko, izen-emate orria eskuragarri dago jarraian.\n2021 UDAKO KIROL ESKAINTZA: INFORMAZIO ESKUORRIA\n2021 UDAKO KIROL ESKAINTZA: IZEN-EMATE ORRIA\nNahi baduzu, bete etxean eta eraman kiroldegira\nCOVID-19ak sortutako osasun krisiak ikastaroetan ere aldaketak sortu ditu. Ikastaro batzuetan distantziak mantentzeko dauden zailtasunengatik edota momentu honetan aforoak eragin duen espazio faltagatik, ezinezkoa da ohiko programazioa osatzea. Dena den, ikastaro ugariri eutsi dio zaio. Hala, moldaketak moldaketa, haur, gazte eta helduentzako kirol ikastaro eskaintza zabala izango da aurtengoan ere. Edonola ere, pandemia egoera dela-eta ikastaroetan aldaketak egon daitezkeela aurrartu du Kirol Patronatuak.\nHelduek honako jarduerak egin ahal izango dituzte: Zumba, cycling-a, TRX, GAP eta piragua. 12 eta 16 urte bitarteko gazteek zumba, cycling gaztea, piragua eta multifitness egin ahal izango dituzte. Haurrei zuzendutako ikastaroak ere izango dira: igeriketa ikastaroaz gain, iaz arrakasta izan zuen padel ikastaroa eskainiko da aurtengoan ere. Gainera, urtero bezala, herriko elkarteekin elkarlanean antolatutako piragua, arraun eta mendi bizikleta ikastaroetan parte hartu ahal izango dute herritarrek.\nIkastaro horiek guztiak uztailaren 5ean abiatuko dira, eta gehienek hilabete bateko iraupena izango dute; elkarteek antolatutako ikastaroek hamabostaldi bat iraungo dute.\nBestalde, Zumaiako Kirol Patronatuak gogorarazi du udan zehar uretako ontzien alokairua martxan egongo dela. Itxasgain Kirol Elkarteak, urtero moduan, piraguak alokatuko ditu aurten ere.


1. Bitxikeria Abuztuan jaiak dira: • Abuztuaren 15ean , Ama Birjina • Abuztuaren 16an , San Roke . Herritar ospetsuak • Koldo Iriarte, pilotaria • Eli Pinedo, pelotaria, jokalari profesionala • Inma Shara, orkestra zuzendaria • Xabier Apuru, irakaslea • Santiago Abascal , Alderdi Popularreko politikoa DATU OROKORRAK Hedapena: 96,36 km2 Biztanleria: 11.004 biztanle Biztanle dentsitatea : 105,28 biztanle km2 Euskal kopurua: % 25 2848 (2011)an KOKAPENA Arabako ipar-mendebaldean dagoen barnealdeko udalerria da, Gasteizen eta Laudioren ondoan . Gasteizetik 40 km-tara dago. Iparraldean Aiara eta Orozko, Hegoaldean Urduña, Ekialdean Zuia eta mendebaldean Aiara mugakideak ditu.\n2. Nola Heldu Basauritik bidea hasten gara. E-804/AP 68 errepidean hasiera emango diogu bideari Bilbao , Victoria-Gasteiz eta Burgos norabidean jarraituko dugu. Laudioko irteratik atera eta eskumatara joko dugu. BI-2522 errepidetik Lujandoraino. Aurrera egin A-6255 errepidetik Amurriora heldu arte (7km Lujandotik) Klima Klima antlantikoa du. Alde hezea eta epela da. Euria egiten du urte osoan zehar . tenperatura baxuak 8o – 10o koak dira eta altuak 20o -22o koak. Paisaia Amurrio bailara batean dago hariztegiz eta pinuz inguratuta. Gorobel mendigunea hegoaldean ikusi ahal dugu. Nerbioi ibaiak gurutzatzen du herria Leku Interesgarria Jatetxe Bideko, Txakolindegia, San Roque baseliza, Iruatz baserria , Santa Maria eliza eta Larreko baserria


Euskal Herriko berrikuntza zentroak - Wikipedia, entziklopedia askea.\nBerrikuntza zentroak edo zentro teknologikoak irabazi-asmorik gabeko erakunde pribatuak dira, beharrezkoak diren giza eta material baliabideak dituzte jakintza teknologikoaren sorkuntzarako eta bere ustiapenean laguntzeko jarduerak egiteko. Haien arrakasta enpresaren hobekuntza konpetitiboari eta inguruko garapen ekonomikoari egindako ekarpenarekin neurtzen da.\nEuskal Herriko berrikuntza zentroak ugariak dira, enpresei balioa emango dieten ezagutza eta irtenbide teknologikoak eskaintzera bideratutako ikerketak garatzen dituztenak. Euskal Herrian, 1980ko hamarkadatik, enpresen lehiakortasuna sustatzera bideratutako berrikuntzari laguntzeko politika aplikatu da, ekonomia moderno eta aberatsa finkatzeko helburuarekin. Etorkizuneko ikuspegi hori izan du euskal industriak ere bai eta azkeneko urteotan aniztu egin du ikerketa eta garapenera (I+G) bideratutako inbertsioa; baita, Eusko Jaurlaritzak ere, barne produktu gordinaren %2,10 gai horretara bideratu duelarik. Berrikuntza bultzatzeko Eusko Jaurlaritzak abiarazitako ekimen ugarien artean, nabarmentzekoa da 1997an Zientzia, Teknologia eta Berrikuntzarako Euskal Sarea (ZTBES) sortu izana, Euskal Herriko enpresa-sareari eskaintza teknologiko integrala, sofistikatua eta espezializatua eskaintzeko gai den azpiegitura bat garatzeko helburuarekin. ZTBES sarea osatzen duten eragileetako bat Euskadiko Zentro Teknologikoak dira, berrikuntza prozesuak enpresa sektorean hedatzeko giltzarriak.\n1 Zer da berrikuntza teknologikoa?\n2.1 "Plan de Ciencia, Tecnología e Innovación Euskadi 2020" Plana\n2.2 BioBasque estrategia\n2.3 NanoBasque estrategia\n5 Euskal zentro teknologikoak\n5.8 CIDETEC Fundazioa\n5.10 Tecnalia Research & Innovation\nZer da berrikuntza teknologikoa?[aldatu | aldatu iturburu kodea]\nBerrikuntza produktu berrietako eta zerbitzuetako, prozesu berriko, hornikuntza-iturri berriko eta antolaketa industrialeko aldaketen sarrera da eta bezeroari, kontsumitzaileari edo erabiltzaileari orientatuta dago. Era eskematikoan, berrikuntza hurrengo gertaerak ditu:\nProduktu-sortak eta zerbitzuak handitu eta berriztatu\nProzesu emankorrak handitu eta berriztatu\nAldaketak antolaketan eta kudeaketan\nAldaketak profesionalen prestakuntzetan\nBerrikuntzaren hiru ezaugarri nagusi:\nBerrikuntza ez dago murriztuta produktu berriko sorrerari\nBerrikuntza ez dago murriztuta garapen teknologikoetara\nBerrikuntza ez dago murriztuta ideia iraultzaileetara\nBerrikuntza azaltzen duen elementu gakoa lehiakortasuna da. Porter, 1990ean esan zuenez: nazio baten lehiakortasuna, bere industria berritzeko eta hobetzeko gaitasuna da. Enpresak lehiakortasun abantailak lortzen ditu berrikuntzen bitartez.\nHerri berritzailea, zientzialaria eta teknologiko aurreratuta lortzea da, bere etorkizuna asmatzeko ahalmena dituena.\n"Plan de Ciencia, Tecnología e Innovación Euskadi 2020" Plana[aldatu | aldatu iturburu kodea]\nEusko Jaurlaritzaren estrategia enpresa eta agente sozioekonomikoei laguntza ematea da, erronka berriei aurre egiteko eta abantaila lehiakor iraunkorrak eraikitzeko. Horretarako ezinbestekoa da ezagutzaren gizarterantz aldatzea, pertsonaren adimenean oinarritzen dena, bere beharrak asetuz. Euskal Herria herrialde txiki bat da, baliabide mugatuak dituena eta horregatik epe luzeko ikuspegia eduki behar du, dauden baliabideak optimizatuz.\nEtorkizun handiko arlo zientifiko eta teknologikoan gaitasun berriak sortu nahi dira, produkzio agenteekin erlazioa dutenak eta itzulera ekonomiko eta sozial handia lortu ahal dituztenak. Hau lortu daiteke, mundu mailan nabarmenak izateko, estrategikoak diren arlo batzuk garatzen: fabrikazio aurreratua, energia eta biozientziak/osasuna.\nHorretarako, erakundeen konpromisoa eta lankidetza beharrezkoa da: Eusko Jaurlaritza, Foru-aldundia, tokiko erakundeak eta eragile publiko eta pribatuak. Planak euskal gizarteak zientziarekin, teknologiarekin eta berrikuntzarekin duen konpromisoa erakusten du.\nBioBasque estrategia[aldatu | aldatu iturburu kodea]\nEuskadi bio-zientzien garapenerako estrategia espezifikoa diseinatu zuen lehen Autonomia-Erkidegoa izan zen. 2002an Eusko Jaurlaritzak euskal ekonomiari bultzada sendoa eman nahi izan zion eta BioBasque estrategia sortu zuen. Helburua, dibertsifikazioa lortzea eta enpresa-sektore berri bat sortzea izan da. Hiru ekintza-lerroren inguruan egituratuta: : ezagutza sortu, enpresak garatu eta bio-klusterra dinamizatu. Estrategia horien garapenak aldaketa sakonak ekarri ditu bai zientzia eta teknologia arloetara, bai enpresa arloetara.\nNanoBasque estrategia[aldatu | aldatu iturburu kodea]\nNanozientziak, eta nanoteknologiak produktu berriak eta gaur aurreratzeko gai ez garen prozesuak ekarriko dizkigu. Geroaldian apustu egiteko unea da eta Garapen Ekonomikoko eta Eusko Jaurlaritzaren Lehiako Departamentuak NanoBasque estrategiarekin bultzatzen du euskal enpresetako nanoteknologien inplementazioa, lehia jarduera ekonomikoko sektore nagusietan hobetzeko. NanoBasque agentzia, Gipuzkoako parke teknologikoan kokatuta dago. Agentziak euskal enpresaren mobilizazio funtzioak onartzen ditu eta nanozientziaren eta nanoteknologien balioaren sozializazioak ziurtatzen ditu.\n- Aniztasun handia dago zuzenbide aldetik (elkarteak, fundazioak…) eta diru sarreren aldetik.\n- Enpresen kide estrategiko bezala jarduten dute.\n- Produkzioa sektorera bideratuta daude, batez ere ETEtara, eta I+G+B-aren arloan laguntza ematen diete. Askotan, administrazio publikoarekin batera lan egiten dute berrikuntza teknologikoarekin zerikusia duten jarduerak egiteko.\n- Zerbitzu nagusiak: ikerketa eta garapen teknologikoa bultzatzea, berrikuntzarako aholkuak eta zerbitzu teknologikoak ematea, ziurtapenak lortzeko laguntzea eta teknologia zabaltzea.\n- Zentro teknologikoak produkzio sektore guztietan daude: Bioteknologia, ehungintza, zurgintza eta altzairugintza, kimiko-farmazia, arrantza, espazio eta aeronautika, oinetakoa, larrua, makina erraminta, eraikigintza, telekomunikazioa, informatika eta elektronika, ingurumena, nekazaritzako elikagaiak, energia, automobilgintza, metalmekanika, materialak eta produkzio industriala.\n- Autofinantziatu egiten dira, administrazio publikoaren laguntzarekin.\n- Unibertsitatearekin erlazio gutxi dute.\n- Ikertzaile asko daude.\n- Zientzia, Teknologia eta Berrikuntzaren Euskal Sarearen eragileak dira. Haien artean lankidetza dago, ez dago konpetentziarik.\n- Nazioarteko mailan lan egiten dute.\n- Bi talde nagusien barruan daude sartuta: IK4 eta Tecnalia.\n- Bi motatako zentroak aurkitu ahal ditugu Euskal Herrian: batetik, jakintza-arlo anitzeko zentroak, hau da, sektore desberdinetako enpresei zerbitzua eskaintzen diotenak; bestetik, zentro sektorialak, sektore berdineko enpresei zerbitzua ematen diotenak.\n1980. urtean krisialdia egon zen Euskal Herrian. Mundu mailan petrolioaren krisia egon zen. Espainian diktadura bukatu zen, demokrazia berri-berria zegoen eta horrekin batera mugak ireki ziren. Aurreko urteetan, Espainiako diktaduraren garaian, lehiakiderik ez zegoenez, industria ez zen garatu eta hobetu. Mugak ireki zirenean, lehiakideak agertu ziren eta haiekin konparatuta Espainiako industria oso atzeratuta zegoen. Euskal Herriko industrian sektore helduenak zeuden, inolako hobekuntzekin eta esku lana oinarritzat zituztenak. Bizkaiko Labe Garaiak, La Naval ontziola eta Euskalduna dira adibide esanguratsuenak. Euskal herrian %25eko langabezia zegoen eta Eusko Jaurlaritzak zerbait egin behar izan zuen egoera hobetzeko.\nGarai horretan, entsegu laborategiak zeuden: Labein Bilboko Ingenieritza eskolan, Inasmet Urtzaileen Fundazioarena eta Ikerlan Mondragon taldearena. Enpresek probatu nahi zituzten gauzak laborategi hauetara eramaten zituzten.\nEgoera txar horretan, enpresari taldeak zentro teknologiko pribatuetan oinarritzen zen politika teknologikoa bultzatzen hasi ziren. Nahiz eta zentro hauek pribatuak izan, hasiera batean finantzaketa publikoa edukiko zuten. Eusko Jaurlaritzak Fraunhofer instituto alemaniarreko eredua jarraitu zuen, ikerketa aplikatuetan zentratzen zena. Existitzen ziren laborategiak enpresetara gehiago hurbildu behar ziren, zentro teknologiko bihurtuz. Hasiera baten, eskaintza teknologikoan oinarritutako politika egin zen; hau da, helburua beharrezkoak ziren zentro teknologikoak lortzea zen, gero, zentro teknologikoek enpresei laguntzeko.\nLaguntza publikoari esker batez ere, zentro teknologiko asko sortu ziren garai horretan. \nEuskal zentro teknologikoak[aldatu | aldatu iturburu kodea]\nEuskadiko zentro teknologiko ugari eta prestigiodunek agerian uzten dute lurralde horrek berrikuntzaren, ikerketaren eta enpresa-garapenaren alde egiten duen apustua.\nIK4-Azterlan[aldatu | aldatu iturburu kodea]\nAzterlan 30 urteko esperientzia duen eta metalurgiaren ikerketan eta material metalikoen ezagutzan espezializatua den zentro teknologiko pribatua da. Bere zeregin garrantzitsuena enpresa metal-mekanikoen konpetentzia indartzean datza, teknologiaren transferentzia eta ezagutza emanez. Metalurgiako sektorean Europako zentro teknologiko erreferentea izan nahi du oinarrizko ikerketa, ikerketa aplikatua eta teknologiaren transferentziaren bitartez. Gainera, 1.500 enpresei zerbitzu teknologikoak ere egiten dizkio, ENAC-ISO17025 akreditazioarekin.\nCEIT-IK4[aldatu | aldatu iturburu kodea]\nCeit industriari I+G+B zerbitzuak hornitzean espezializatuta dagoen zentro teknologikoa da, ikerketa aplikatutako eta garapen teknologikoko proiektuak eginez. Bi egoitza ditu Ibaietan eta Miramoneko Parke Teknologikoan. 1982. urtean sortu zen, Eusko Jaurlaritzaren laguntza ekonomikoarekin eta Donostian dagoen Nafarroako Unibertsitateko Ingeniaritza eskolaren bultzadarekin. Helburua gizarteari laguntza ematea da, gazte ikertzaileak formatuz. Gazte hauek enpresetan sartzean, beharrezkoak diren aldaketak burutzen dituzte, enpresa Europa mailan onena izateko. Arlo garrantzitsuenak materialak, mekanika aplikatua, elektronika eta komunikazioak dira.\nGAIKER-IK4[aldatu | aldatu iturburu kodea]\nGaiker zerbitzu teknologiko berriak ikertzeaz eta enpresei emateaz arduratzen den zentro teknologikoa da. 1985ean sortu zen eta garai honetatik aurrera, Euskadiko enpresa-sarean teknologiaren garapena eta lehiakortasunean laguntzen du. Bioteknologiaren, ingurumenaren eta birziklapenaren, eta plastikoaren eta konpositeen arloetan garatzen du bere ikerketa-lana.\nIK4-IDEKO[aldatu | aldatu iturburu kodea]\nIdeko makina-erramintako sektorera eta fabrikazio teknologietara zuzendutako zentro teknologikoa da. 1986. urtean sortu zen eta Elgoibarren dago kokatuta. Bere ikerketa lerroak prozesuen eraldaketa, makinak eta osagarriak, ingeniaritza birtuala, makinen dinamika, monitorizazio eta mekanizazio prozesuen kontrola, adimendun automobilgintzako softwarea, neurtzeko sistemak, produktuaren bizitza zikloaren kudeaketa, adimen lehiakorreko modeloak eta berrikuntzaren kudeaketa dira. Bere helburua bezeroei berrikuntza teknologikoa sustatzea da.\nIK4-IKERLAN[aldatu | aldatu iturburu kodea]\nIkerlan 1974. urtean Arrasaten sortu zen eta enpresei ezagutza transmititzen eta balio lehiakor bat ematen dien zentro teknologikoa da. Mondragon taldearen barruan dago eta haien espezializazio teknologikoa hiru taldeetan banatzen da: Elektronika, informazio eta komunikazio teknologiak, energia eta potentzia elektronikoa eta fabrikazio aurreratua.\nIK4-LORTEK[aldatu | aldatu iturburu kodea]\nLortek lotura teknologietan jakintza ona sortzea helburutzat duen zentro teknologikoa da. Enpresei produktu eta zerbitzuetan oso garrantzitsuak diren loturazko prozesuetan laguntzen diete. Teknologia eta berrikuntza eransten dute jarduera desberdinen bitartez: proiektu teknologikoen garapena, zerbitzu teknologikoak, bezeroei arazo teknikoak konpontzea, teknologiaren kudeaketa eta berrikuntza eremuetan formakuntza eta hedapena.\nIK4-TEKNIKER[aldatu | aldatu iturburu kodea]\nTekniker enpresa industrialetan berrikuntzarako ahalmena handitzeaz arduratzen den zentro teknologikoa da. Teknologia eta ezagutzarekin enpresen lehiakortasuna handitzen du. Mekatronikaren, fabrikazio teknologien eta mikroteknologiaren zentroa da. Arlo garrantzitsuenak hauek dira: industria eta kontsumo produktuen diseinua, frikzio, higadura eta labainketarekin erlazionatuta dauden arazoen konponketa, informazio eta komunikazio teknologiak lantegietan eranstea, doitasun altua, miniaturizazioa eta mikro/nanoteknologia.\nCIDETEC Fundazioa[aldatu | aldatu iturburu kodea]\nCidetec 1994. urtean sortu zen eta 2018. urterarte IK4 taldearen barruan egon zen. Jakintza teknologikoa batu, sortu eta zabaldu egiten duen zentro teknologikoa da. Donostian dago kokatuta, Gipuzkoako Parke Zientifiko teknologikoan. Hiru arlotan lan egiten du nagusiki: Lurra gainazalearen ingenieritzan, energiaren biltegiratzean eta nanomedikuntzan.\nVicomtech[aldatu | aldatu iturburu kodea]\nVicomtech ikerketa aplikatua garatzen duen eta ordenagailu bidezko grafiko interaktiboen eta teknologia multimedien arloan espezializatua dagoen zentro teknologikoa da. Ikerketa gehienak arlo hauetan egiten ditu: industria eta fabrikazio aurreratua, garraioen sistema adimendua eta medikuntzarako irudiak eta bioinformatika. 2018. urtean IK4 taldetik atera zen.\nTecnalia Research & Innovation[aldatu | aldatu iturburu kodea]\nTecnalia 2010. urtean sortu zen, Europa mailan presentzia gehiago izateko helburuarekin, zortzi zentro teknologiko elkartu zirenean (Labein, Inasmet, Robotiker, Fatronik, Cidemco, ESI, Leia, Euve). Espainiako zentro teknologiko handiena da eta Europako bosgarrena. Nazioarte-mailan jarduera handia dauka, beste herrialdeekin I+G kontratuak sinatu dituelako eta atzerriko ikertzaileak dituelako. Euskal industriei nazioartean harremanak izatera laguntzen die. Bioteknologia, mikro eta nanoteknologia, ingurumena eta birziklapena, industria-kudeaketa eta ekoizpena, mekatronika, materialak eta prozesuak eta informazioaren eta komunikazioaren teknologia proiektuak garatzen ditu.\n↑ (Gaztelaniaz) Plan de Ciencia, Tecnología e Innovación Euskadi 2020.\n↑ a b (Gaztelaniaz) Sanchez Fuente, Francisco Política Industrial y Tecnologia Escuela Técnica Superior de Ingeniería de Bilbao.\n↑ a b c d e f g (Gaztelaniaz) IK4 zentro teknologikoak.\n↑ (Gaztelaniaz) Cidetec Fundazioa.\n↑ (Gaztelaniaz) Vicomtech orrialde ofiziala.\n↑ Tecnalia orrialde ofiziala.\nEuskal Herriko Zentro Teknologikoen zerrenda eta webgunea\n(Gaztelaniaz) Cidetec eta Vicomtech IK4 taldetik kanpo\nOrriaren azken aldaketa: 11 urria 2019, 23:17.


Aurtengo kanpainan hamahirugarren urtez segidan prestatu eta bidaliko dira zergadunen helbidera errentako autolikidazio proposamenak. Azpimarratzekoa da Gipuzkoako zergadunek oso ondo hartu dutela modalitate hau. Azken kanpainan 201.396 proposamen onartu ziren, bidalitakoen %87,5.\nWebgune honetako ”autolikidazio proposamenak “ aukerak honakoa ahalbidetuko dizu:\nNobedade gisa, aurtengo kanpainan posible da proposamena onartzea jasotzen diren bi kenkariren zenbatekoak aldatuta: dohaintzena eta kuota sindikalarena. Horren ondorioz, autolikidazioaren emaitza ez da jatorrizko proposamenean ageri den berdina.


Dirulaguntzak emango dizkiete langabezian dauden pertsonak kontratatzen dituzten enpresei - Aia orio - Karkara.eus\nDirulaguntzak emango dizkiete langabezian dauden pertsonak kontratatzen dituzten enpresei\nDorleta Agiriano Lai 2020-12-20 12:49\nDirulaguntza deialdi berri bat aurkeztu du Urola Kostako Udal Elkarteak: 291.000 euro bideratuko ditu Aian, Getarian, Orion, Zarautzen nahiz Zumaian langabezian dauden pertsonak hiru edo sei hilabeterako kontratatzen dituzten enpresetara. Urtarrilaren 29ra arte egin daitezke eskaerak.\nAiako, Getariako, Orioko, Zarauzko eta Zumaiako enpresei zuzendutako diru-laguntza deialdi berri bat jarri du martxan Urola Kostako Udal Elkarteak. Lanbide Euskal Enplegu Zerbitzuak finantzatuta, UKUEk 291.000 euro emango dizkie dirulaguntzatan, hain zuzen, langabezian dauden pertsonak hiru edo sei hilabeterako kontratatzen dituzten enpresei. 1.500 eta 9.000 euro arteko laguntza jaso dezakete aurkezten direnek.\nLanbideren 2020ko Enplegua Sustatzeko Tokiko Ekintzen barruan kokatzen da deialdi hori, eta mankomunitatearen arabera, “helburua bikoitza da”: “alde batetik, enpresei laguntzea langileak kontratatzeko gastuei aurre egiten eta, beste alde bestetik, enplegu-politika aktiboak indartzea, langabeen kontratazioa errazteko (batez ere, COVID egoera honengatik kaltetuak izan direnak eta alarma-adierazpenaren ondoren lana galdu duten pertsonak edo; laneratzeko zailtasun bereziak dituztenak)”.\nUKUEk azaldu duenez, “Lanbideren 2020ko deialdiak ezarritako baldintza guztiak” bete beharko dituzte dirulaguntza eskatzen dutenek. “Lehentasuna izango dute emakumeak kontratatzen dituzten eskabideek” eta, zehazki, “22 laguntza gordeko dira emakumeak kontratatzen dituztenentzat”.\nHainbat ezaugarri izan beharko dituzte, bestalde, mankomunitateak diruz lagunduko dituen lan-kontratu horiek. Hiru edo sei hilabeterako kontratuak izan beharko dira, %50eko edo %100eko lanaldian.\nMartxan da eskaerak aurkezteko epea, eta urtarrilaren 29ra arte izango da izena emateko aukera. Eskabideak UKUEren egoitza elektronikoaren bidez egin behar dira, atari honetan.\nDeialdiaren oinarriak irakurtzeko, web-orrialde honetara ere jo daiteke.


konpost Artxiboak - Eskolan Konposta\nTag Archive for konpost\n“Biohondakinen konposta. Araudia, kalitatea eta aplikazioak” jardunaldia\nIngurumeneko diputatu Jose Ignacio Asensiok ireki du “Biohondakinen konposta: araudia, kalitatea eta aplikazioak” izeneko jardunaldia.\nBere aurkezpenean, Asensiok aipatu du horrelako jardunaldi bat egin beharra zegoela. “Gipuzkoa liderra da Europan konpostaje kontuetan, eta emaitza oso onak lortu dira, bai kuantitatiboki, bai kualitatiboki; hala ere, eskuratzen dugun konposta merkaturatzeko zailtasunak ditugu”, azaldu du. Horregatik, konpost premia errealei buruzko azterketa zorrotz bat egin behar da, ikuspegi desberdinetatik abiatuta, konpostaren ekoizle eta hartzaile diren eragile guztien parte-hartze aktiboarekin. Izan ere, konpostaren erabilerarekin itxi egin nahi da biohondakinen bilketarekin hasi eta tratamenduarekin jarraitzen duen zikloa.\nInformazioa zabaltzeko hemen.


topic_facet:"Elektrizitatea eta Elektronika (Lanbide Arloa)" topic_facet:"Mantentze-lan elektromekanikoa (Heziketa Zikloa). Erdi maila" topic_facet:"Sistema elektroteknikoetako eta automatizatuetako proiektua (Modulua)" topic_facet:"Lanbide Heziketa" genre_facet:"Curriculumeko baliabideak" author_facet:"R-400"\nProposatutako gaia: Elektrizitatea eta Elektronika (Lanbide Arloa) Proposatutako gaia: Mantentze-lan elektromekanikoa (Heziketa Zikloa). Erdi maila Proposatutako gaia: Sistema elektroteknikoetako eta automatizatuetako proiektua (Modulua) Proposatutako gaia: Lanbide Heziketa Generoa / Forma: Curriculumeko baliabideak Egilea: R-400\n1 Automatizazioa eta robotika industriala (Heziketa Zikloa). Goi maila 1 Beroa sortzeko instalazioak (Heziketa zikloa). Erdi maila Elektrizitatea eta Elektronika (Lanbide Arloa) 1 Elektrizitatea eta automatismo elektrikoak (Modulua) 1 Elektroteknia (Modulua) 1 Hozteko eta girotzeko instalazioak (Heziketa Zikloa). Erdi maila Gehiago ... 1 Instalazio elektriko eta automatikoak (Heziketa Zikloa). Erdi zikloa 1 Instalazio elektrikoak eta automatismoak (Modulua) 1 Instalazio termiko eta fluidodunen mantentzea (Heziketa zikloa). Goi maila 1 Instalazioa elektrikoak eta automatismoak (Modulua) 1 Instalazioa eta mantenimendua (Lanbide Arloa) Lanbide Heziketa Mantentze-lan elektromekanikoa (Heziketa Zikloa). Erdi maila 1 Muntaia- eta mantentze-lan elektriko/elektronikoak (Modulua) 1 Potentzia-sistemak (Modulua) 1 Sare elektrikoen eta transformazio-zentroen garapena (Modulua) 1 Sistema elektrikoak eta automatikoa (Modulua) 1 Sistema elektroteknikoak eta automatizatuak (Modulua) Sistema elektroteknikoetako eta automatizatuetako proiektua (Modulua) 1 Sistema eta zirkuitu elektrikoak (Modulua) Guztiak ikusi ... gutxiago ...


Nor gara - JOVI\nElikadura sistema automatizatuak\nElikatze eta posizionatze sistemak\nKaskada moduko elikatze sistema\nZinta garraiatzaileak eta conveyor-ak\nRobotika, Picking & Bin Picking\nJOVIren atzean dagoen taldea\nEkoizpen-prozesuak automatizatzeko piezen elikaduran eta ekarpenean diharduen enpresa bat gara.\n45 urte baino gehiago zurekin\nJovi familia-enpresa da, eta 47 urteko esperientzia du produkzio prozesuen automatizazioaren sektorean.\nMetatutako esperientzia horren ondorioz, 90-eko hamarkadaren amaieran piezen elikatze sistema propioak sortu genituen. Kaskada moduko elikatze sistemak, baita piezak garraiatzeko eta emateko gure ekipoak ere, etab.\nAutomatizazioak garatzen ditugu gure bezeroekin lankidetza estuan aldi bereko ingeniaritzaren bidez, soluzioak ahalik eta epe laburrenean izaten lagunduz eta, horrela, lehiakortasuna eta kalitatea irabaziz beren produktuekin.\nSistemen eta teknologien aplikazioen etengabeko berrikuntzaren ondorioz, JOVIn fabrikazio propioko produktuak garatu ditugu, merkatuan dagoen elikadura ekipoei erantzuteko eta materialak produkzio makinei emateko.\nArreta pertsonalizatua, proiektu bakoitzerako solaskide bakarra eta proiektua entregatu eta abian jarri ondorengo jarraipena eta asistentzia Jovin egiten den lanaren konstante bat da, eta beraz, gure bezeroei arreta ona ematen zaie beti.\n4 Diseinatzaile tituludunak\n2 diseinatzaile tituludun\n2 programatzaile tituludun\n2 CNC, CADCAM eta guzti\nCNC tornu 1 CAD/CAMekin\nGaldaragintza eta pintura propioak\nKualifikazio handiko 7 muntatzaile doitzaile, 10 urtetik gorako esperientzia dutenak.\nJOVIren denbora lerroa\nJovi José eta Victorrek inguruko enpresei zerbitzua emateko tresnak mekanizatu eta muntatzeko zuten ametsetik jaio zen.\nBerehala, lehen muntaia makina bereziak enpresei laguntzeko eta prozesuak automatizatzeko soluzioak emateko ideiarekin garatzen dira.\n1992Instalazioak aldatzea eta haztea\nJovi instalazio handiagoetara eta bere jarduerarako egokiagoetara joaten da.\nFundatzaileen semeak prestakuntza teknikoarekin sartzen dira Joviren taldean proiektuarekin jarraitzeko\nJovi familia bakarreko enpresa bihurtzen da Victorrek elkartea uzten duenean.\n1998 Lamen bidezko elikatze sistemen sorrera\nMakina pertsonalizatuen osagarri gisa. Aldakorra da, malgua, zarata maila txikikoa eta portaera onekoa pieza hauskor eta/edo delikatuekin.\nEgoera ekonomikoak gure burua berrasmatzera eta piezak elikatzera eta dosifikatzera behartzen gaitu, robotika gure diseinuetan sartuz.\nEtengabeko hazkundea gaur egun Jovi den arte, piezen mugimenduak, transferentziak eta maneiuak eskatzen duen edozein prozesutan aditua.\nIrudia aldatzea eta hirugarren belaunaldia sartzea.\nJOVI AUTOMATISMOS, S.L. rentzat, 1974. urtean sortu zenetik, bezeroaren eskaera bakoitzak konpromiso pertsonal eta profesional bat sortzen du, non bere antolaketa gaitasun osoa iraultzen duen, erantzunik egokiena lortu arte. Urte hauetan guztietan produkzio prozesuen automatizazioan zentratu garen esperientziari esker, gure helburu nagusia bete dezakegu, hau da, gure bezeroen gogobetetzea, gure erantzunak unean-unean haien eskakizunetara egokituz.\nGure bezeroei zerbitzurik onena eskaintzen diegu, sortzen zaien edozein arazo konpontzeko esperientzia eta kualifikazioa duten gure profesional taldeari esker.\nBezero zorrotzenen lehen aukera izan nahi dugu, kalitate handiko makinak eskaintzeko eta zerbitzu ona eskaintzeko etengabe lan eginez. Enpresako zuzendaritzak bere funtsezko konpromisoa adierazi du:\nEnpresaren kalitatea indartzea, politika hau betetzeko.\nGure bezeroen nahiz legezko eta barneko zein bezeroen eskakizunak betetzea, zerbitzu azkarra, kalitatezkoa eta arreta pertsonalizatukoa lortzeko etengabe lan eginez.\nGure prozesuen kalitate maila eta gure bezeroek prozesuei buruz duten pertzepzioa modu objektiboan ezagutzea ahalbidetuko diguten datuak aztertzea, gure sistemaren eraginkortasunari eustea eta etengabe hobetzea ahalbidetuko diguten ekintzak ezartzeko.\nGure kudeaketa sistemaren helburuak ezartzea, Jovi Automatismos S.L. ren zuzendaritza estrategikoari jarraituz, eta une bakoitzean beharrezkoak diren baliabideak eta tresnak ematea.\nPertsonak eta taldeak arrakastaren funtsezko faktoreak dira, eta beraz, gizarte giroa hobetzeko, langileak motibatzeko eta inplikatzeko eta haien ezagutzak eta gaitasunak garatzeko konpromisoa hartzen dugu.\nGure hornitzaileekiko lankidetza sustatzea, gure kalitate katearen parte gisa.\nKonpromisoa hartzen dugu langile guztiek politika hori ulertu eta onar dezaten eta gure alderdi interesdunen eskura egon dadin.\nAutomatizazioak garatzen ditugu gure bezeroekin lankidetza estuan aldibereko ingeniaritzaren bidez, denbora laburrenean soluzioak izaten lagunduz.\n© 2022 JOVI. Eskubide guztiak erreserbatuta. Pribatutasun politika | by Talka


BALIABIDEEN GIDA EGITEKO DEIALDIA - Etxarri Aranazko Udala / Ayuntamiento de Etxarri Aranatz :: Sakana - Nafarroa - Euskal Herria. Etxarri Aranazko Udala :: Etxarri Aranatz - Sakana - Nafarroa - Euskal Herria\nBALIABIDEEN GIDA EGITEKO DEIALDIA\nETXARRI ARANAZKO BALIABIDEEN ETA ONDAREAREN GIDA EGITEKO DEIALDIA\nUdal honek Etxarri Aranazko Baliabideen eta Ondarearen Gida egiteko persona baten zerbitzua kontratatu nahi du: baliabide turistikoak, baliabide naturalak, monumentalak, ospakizunak, jarduera kulturalak, kirola egiteko baliabideak, zerbitzuak…….\n-Etxarri Aranatz ongi ezagutzea.\n-Euskaraz eta gaztelaniaz ongi idazten eta itzultzen jakitea.\n-Oinarrizko baliabide informatikoak, ikus-entzutezkoak eta grafikoak erabiltzen jakitea.\nOharra: interesduna autononomoa ez bada edo ekonomia-jardueren gaineko zergan (JEZn) altan emanda ez badago, kontratatu aurretik altan eman beharko da. Zalantzak argitzeko deitu udaletxera, 948 460004 telefonora.\nEpea: Aurkeztu kurrikulumak Etxarriko Udaletxean, urriaren 31a baino lehen.


Nola eman beste erabilera bat zure Samsung telefonoaren Bixby botoiari | Androidea\nSamsung telefonoan Bixby botoia aprobetxatzeko moduak\nEder Ferreño | | Samsung, Tutoretzak\nSamsung-en laguntzaile Bixby-k bere botoia du marka korearreko gama altuko modelo askotan. Erabiltzaile askok kritikatzen duten botoia, baina kasu batzuetan blokeatzea posible da. Hori dela eta, jende askok telefonoan botoi honi beste erabilera bat eman nahi dio. Egin daitekeen zerbait, jarraian erakutsiko dizugun moduan.\nHorrela, gai izango zara erabili Bixby botoia zure Samsung telefonoan beste erabilera batzuetarako. Botoi honen erabilera nola aldatu erakusten dizugu, baita zer egin dezakezun ideia batzuk ere. Beraz, benetako erabilgarritasuna izango duzu morroia erabiltzen ez baduzu.\nAurreko batzuetan izan ditugu morroia desaktibatzen irakatsi da dagoeneko markako gama altuko ereduetako batzuk, ahal duzun moduan irakurri esteka honetan. Kasu honetan, zer egingo dugun aipatutako botoiari beste erabilera bat ematea da. Horretarako, Play Store dendan eskuragarri dugun aplikazio bat erabiliko dugu.\nAipatutako aplikazioa, gure Samsung telefonoan deskarga dezakeguna, Button Mapper izena du. Seguruenik entzun duzu haren berri. Gure smartphone-ko botoiei beste erabilera bat emateko aukera ematen digun aplikazioa da. Beraz, konpainia korearreko telefonoetako Bixby botoiari beste erabilera batzuk ematen laguntzen digu.\nAldaketak exekutatu aurretik, Ziurrenik zure telefonoan aldatzeko aukera aktibatu beharko duzu. Samsung-ek kasu gehienetan blokeatzen du hori. Baina, exekutatuz alda dezakezu ADB komando bat. ADBk zure ordenagailuan funtzionatzen duela ziurtatu behar duzu. Ondoren, aktibatu beharko duzu USB arazketa telefonoan eta konektatu mugikorra ordenagailura USB bidez. Ordenagailuan exekutatzeko abantaila bat ireki behar duzu.\nLeiho honetan, idatzi komando hau: adb shell sh /data/data/flar2.homebutton/keyevent.sh eta ondoren egin klik Ados botoian. Horrela, gai izango zara gaitu Bixby botoiaren aldaketa. Samsung telefonoa berrabiarazten baduzu, berriro egin beharko duzu.\n1 Zergatik Bixby botoia\n1.2 Ez nahastu modua\nZergatik Bixby botoia\nZentzu honetan, Button telefonoa Samsung telefonoan instalatuta duzunean, Bixby botoi honetatik asko atera ahal izango duzu. Aplikazioak telefonoan botoi honen erabilera desberdinak egiteko aukera emango dizu. Maiz erabiltzen dituzun edo telefonoaren erabileran erabilgarriak izango zaizkizun funtzioak pentsa ditzakezu. Batzuek erabilera mantentzen dute, baina laguntzailea aldatzen dute, Google laguntzailea bezalako aukeren aldeko apustua eginez. Botoiarekin egin nahi duzun guztia Button Mapper-etik egin daiteke.\nTelefonoan maiz ateratzen ditugu pantaila-argazkiak. Botoi hau gailura bideratu dezakezu ekintza honetarako. Horrela, a-rekin keinu sinple bat pantaila-argazkia ateratzeko gai izango zara noiznahi. Zalantzarik gabe, oso erosoa izan daiteke. Button Mapper-en barruan Bixby botoiaren atal bat izango duzu. Bertan, haren erabilera zehaztu ahal izango duzu. Kasu honetan pantaila-argazkiak egitea izango litzateke.\nEz nahastu modua\nEz molestatu modua oso erabilgarria izan daiteke Android-en, dagoeneko esan dizugun bezala. Beraz, Bixby botoia modu oso erosoan aprobetxa dezakezu modu hau aktibatzeko botoi horretan klik eginez. Modu horri esker, deiak edo mezuak ez jasotzea aktibo dagoen bitartean. Aukera ona bileran erabiltzeko, klasean edo lanean zaudenean edo, besterik gabe, deskonektatu nahi duzunean.\nHorretarako, botoiaren ataleko Button Mapper atalean, botoia Samsung telefonoan ez molestatzeko modua aktibatzeko hautatu behar duzu. Beraz, erabili nahi duzunean, botoi horretan klik egitea besterik ez duzu izango gailuan gaitzeko edo desgaitzeko. Oso erosoa uneoro erabiltzeko.\nArtikuluaren bide osoa: Androidea » Android gailuak » Telefono mugikorrak » Samsung » Samsung telefonoan Bixby botoia aprobetxatzeko moduak\nAndroid-en Google Translate aprobetxatzeko trikimailuak


Pertsona da gure esku-hartzearen muina\nEgitekoa eta balioak\nPatronatua eta organigrama\n25 urte hauetan, Nafarroako "Gizakia Helburu" Proiektuaren Fundazioak tratamendurako 6.500 arretatik gora egin du gure programetan. Guztira, 4.457 pertsona izan dira. Pertsona kopuru horri tratamenduaren direnen ahaide eta lagunak gehitu behar zaizkio, haiei ere ematen baitzaie arreta.\nSusperturen 20. Urteurrena.\nArrisku Jokabideak Prebenitzeko III. Jardunaldia.\nKomunitate Terapeutikoan lehen boluntario europarrak parte hartzeko proiektua onetsi eta gauzatu zen.\nGenero eta Berdintasun Ikuspegia lantzeko batzordea sortu zen, berdintasunari buruzkoa azterketa eta plan bat egiteko.\nXXV. Urteurrenaren ospakizuna.\nUltzama Fundazioak gure ibilbideari aitorpena egin zion.\nAlfonso Arana (Programen Zuzendaria) Herritar Bikaintasunaren Sarirako hautagaia izan zen.\nEuropako Boluntariotza Elkartean Erregistroa egin eta haren Egiaztagiria jaso genuen.\n2016-2019 epealdirako, Plan estrategikoa prestatu zen.\nPOISESGizarte Inklusio eta Gizarte Ekonomiarako europar proiektuan parte hartzen hasi ginen.\nAldatu mota guztietako menpekotasunekin lan egiten hasi zen.\nBoluntariotzarako lan-plan berria.\nAldatu eta Suspertu programak Osasun Zentro gisa akreditatu ziren.\nINSOLA proiektua abian jarri zen EGFrekin (Europako Gizarte Funtsa).\nNafarroako Parlamentuak aho batez onetsi zuen honela zioen Ebazpena: "Nafarroako Gobernuari eskatzen zaio egutegi bat planifikatzeko Zalbadikan Gizakia Helburu Fundazioaren egoitza-zentroa eraikitzeko, eta, halaber, hori bete ahal izateko finantziazio-bideak aurkitzeko".\n"Renconcilia" zigilua berritu egin zen.\nBikaintasunerako Nafarroako Fundazioaren "Excelencia 300+" Saria.\nLaneratzeko eta gizarteratzerako programarako, Nafarroako Gobernuko Gizarte Politiketako Departamenduaren diru-laguntza lortu zen.\nSuspertu programaren beste lorpen bat.\n"Kalitatearekiko Konpromisoa" ziurtagiria lortu zen, Bikaintasunerako Nafarroako Fundazioak emana.\n"Jendartearekiko Konprometitu" zigilua lortu zen.\nZabaldikako Komunitate Terapeutiko berriaren lanak gelditu egin ziren, Nafarroako Gobernuak aurrekontua agortua zuelako.\n"Abuztuaren 23ko 3151/2012 Ebazpena, Nafarroako Mendekotasun Agentziako (NMA) Zuzendari Kudeatzaileak emana; horren bidez, Nafarroako Gizakia Helburu Fundazioari diru-laguntza bat ematen zaio, Nafarroan Komunitate Terapeutikorako Zentro bat eraikitzeko proiektua, haren obra-baimena eta 1. fasearen exekuzioa finantzatzeko".\nNMArekin hitzarmena sinatu genuen eta obraren 1. fasea gauzatu genuen (lursaila eta sarbideak egokitzea).\nSuspertu programaren Arrisku Jokabideak Prebenitzeko II. Jardunaldia egin zen.\n"Reconcilia" zigilua lortu zen, Amednak emana.\nLanaren arloan alkoholaren eta drogen kontsumoari aurre egiteko eta hura prebenitzeko programa abiatu zen.\nManolo Cuestak eta Francisco Javier Arangurenek Patronatua utzi, eta, haien ordez, José Antonio Arrieta eta José Miguel Del Amosartu ziren.\nNafarroako Adin txikikoen Kontseiluan sartu ginen.\nLehenengo Komunitate Terapeutikoaren proiektua eta gauzatzea Esteribarren\nNafarroako Gizakia Helburu sortu eta lanean hasi izanaren 20. Urteurrenaren ospakizuna.\nNafarroako Gizakia Helburu Fundazioari "Nafarroako Karlos III.a Noblearen gurutzea” jarri zioten eta aitorpena egin.\nInformazioa biltzeko zenbait tresna informatizatzen hasi ziren.\n2011-2014 epealdirako, Plan Estrategikoa sortu zen.\nKomunitate Terapeutikoan, Ahultasun handiko pertsonendako ibilbide terapeutiko zehatza- Patologia Duala sortu zen.\nEstatutuak aldatu ziren eta, hori dela eta, Caritas Diocesarra entitate sustatzailea patronatutik atera zen.\n2010 Antolaketa Diagnostikoak, Konpetentzia eta Lehiakortasuna Proiektuan parte hartu genuen, Luis Vives Fundazioarekin.\nSuspertuk esku-hartzearen esparrua handitu zuen, gainerako arrisku-jokabideetara zabalduz.\nSuspertu programaren Arrisku Jokabideak Prebenitzeko I. Jardunaldia egin zen.\nTuterako Gizakia Helburu Fundazioa sortu zen.\nAlkohola arduraz emateari buruzko Formazio Programa hasi zen, Aldatu Programak emana.\nEFQM ereduaren kudeaketaren"Brontzezko Q" lortu zen, Kalitaterako Nafarroako Fundazioak emana.\nAldatu eta Eunate Programek bat egin zuten eta Aldatu Eguneko egoitza sortu zen.\nHarrera, Komunitate Terapeutiko eta Gizarteratze Komunitate Terapeutiko faseek bat egin zuten; talde bakarra sortu zuten, eta egoitza-arreta sarbide zuzeneko Komunitate Terapeutiko bakarrean bildu zen.\nAlkoholarekin arazoak dituzten pertsonendakoberariazko ibilbidea abiatu zen Komunitate Terapeutikoan.\nHamargarren urteurrenaren ospakizuna.\nOblaten egoitza itxi egin zen etaAita Paulen eraikineko egoitza berria inauguratu.\nKomunitate Terapeutikoa metadona banatzaile eta emaile bihurtu zen.\nBoluntarioei zenbait aitortza-ekintza egin zitzaizkien Munduko Boluntzariotzaren urtean.\nEuskalit Fundazioak emandako kalitatearekiko konpromisoaren diploma lortu zen.\nIkerketa eta Garapen zerbitzua eratu zen (I+G).\nAbuztuaren 1ean, Gizakia Helburuaren zuzendaritza aldaketa. Iñaki Alberdik (lehenbiziko zuzendaria) kargua utzi etaAlfonso Aranak hartu zuen.\nUrtarrilean, Eunate Programa abian jarri zen (kokaina).\nAldatu programa (anbulatorioa) abian jarri zen.\nEntzute eta Hasierako Diagnosi zerbitzua eratu zen.\nEuskaliteko Irabazi Asmorik Gabeko Erakundeen Kalitate Programan parte hartzen hasi ginen.\nErregimenaren anbulatorioko harrera-fasea itxi eta Komunitate Terapeutikora lekualdatu zen, egoitza-formatuan.\nIparraldeko eremuko Boluntarioen jardunaldiak antolatu genituen.\nPisuak itxi ziren.\nAldatuko lehen alta terapeutikoak.\nLehen Webgune propioa sortu genuen.\nSuspertu Programa abian jarri zen (nerabeentzat).\nSuspertuko lehenbiziko alta terapeutikoak.\nAlten eta bertan behera uzteen zerbitzua sortu zen.\nLehenengo Hitzarmen Ekonomikoa Nafarroako Gobernuko Osasun Departamenduarekin.\nMetadonarekin tratamenduan ari diren pertsonak artatzen hasi ziren.\nTratamendua eskatzen zuten erabiltzaileen ezaugarriak gero eta askotarikoagoak zirenez, Fundazioaren zerbitzuak dibertsifikatzeko hausnarketa-prozesua abiatu zen.\nNesken pisua ireki zen.\nMutilen pisua ireki zen.\nMartxoaren 23an, Gizarteratze Komunitate Terapeutikoa ireki zen, Lizarrako Komunitate Terapeutikoko egonaldia bukatzen zuten lagunentzat.\nHitzarmen ekonomikoa sinatu zen Nafarroako Gobernuko Gizarte Ongizate Departamenduarekin.\nUrrian, Gizakia Helburuko Senide eta Lagunen Elkartea eratu zen.\nLehenengo Alta Terapeutikoak.\nOtsailaren 11n, Nafarroako Gizakia Helburu abian jarri zen, Harrera fasearekin. Gipuzkoan Programa hasia zuten 32 gazterekin abiatu zen.\nLehenengo boluntario-taldea sortu zen.\nMartxoaren 22an, aurkezpen ofiziala egin zen hedabideen eta autoritateen aurrean.\nEkainaren 4an, Lizarrako Komunitate Terapeutikoa ireki zen.\nIruñeko Espetxean arreta ematen hasi ziren.\nMatxoaren 2an, Nafarroako Gizakia Helburu Fundazioa eratu zen.\nPatronatuko kideen batzordea sortu zen, droga-mendekotasunarekin arazoak zituzten pertsonak babesteko.\nEtorkizuneko terapeuten prestakuntza abian jarri zen. Donostiako eta Bilboko Gizakia Helburuko zentroetan egin zuten.\nUztailean, gizarteratze-fasea abian jarri zen, "Villa Terasitan", eta, han, Donostian Harrera eta Komunitate faseak bukatuak zituzten pertsonak artatzen zituzten.\nCaritas Diozesarra laguntza bilatzen hasi zen Gizakia Helburuko zentro bat sortzeko Nafarroan. Bilaketa horretan, Eskolapioen, Salestarren eta Jesusen Alaben kongregazioekin jarri zen harremanetan. Iñaki Alberdi izendatu zen prozesua zuzentzeko arduradun.\n1989ko martxoaren 6an, Gizakia Helburu Elkarteari eta Elkartasunerako Italiar Zentroari eskatu zitzaien Gizakia Helburuko zentro bat irekitzeko Nafarroan.\nCaritasek egoitza-baliabide bat ireki zuen Donostian (laguntza-pisua) droga-mendekotasuna zuten emakumeentzat, eta hiri hartan tratamendua jasotzen ari ziren emakume nafarrak artatzen zituzten.\nUrte hartan, 20 bat nafar artatzen ari ziren Gipuzkoako Gizaki Helburun, eta beste 10 bat, Zaragozan.\nHonako hauek osatutako lantalde bat sortu zen: Florentino Ezcurra, MªDoloresLecumberri, Visi eta Iñaki Alberdi.\nCaritas drogen mendekotasunarekiko arazoak ziztuen lagunak hartzen hasi ziren eta orduan zeuden baliabideetara bideratzen hasi ziren.\nNafarroako Elizbarrutiko Sinodo bat egin zen eta han identifikatu ziren Nafarroan arreta handiena behar zuten arloak, besteak beste, "Gazteria eta Droga-mendekotasunak".\nCaritas Diozesarra Gizakia Helburuko zentro bat sortzen saiatu zen Nafarroan, baina ez zen aurrera atera.


Ane Jalon, Manuel Larramendi Kultur Bazkuneko lehendakari berria - Eskualdea - Aiurri.eus\nAne Jalon, Manuel Larramendi Kultur Bazkuneko lehendakari berria\nJon Ander Ubeda 2021-05-29 13:47\nAriane Obinetaren lekukoa hartu du euskara elkartearen zuzendaritzan. Ane Jalonek gaurkoan hartu du kargu berria, Urigain kultur etxean ospatu zen batzar nagusian. Telematikoki jarraitzeko aukera izan da, eta denera 20 bazkidek parte hartu dute.\nIazko urtea oso zaila izan da baina aurrera ateratzeko aukera izan du Larramendi Bazkunak. Erronka berriak ditu etorkizunera begira, eta Andoainen egoitza tokiz aldatzeko proposamenak tarte handia hartu du batzarrean. Andoaindik harago eskualdean elkartea biziberritzeko proposamena ere hizpide izan dute. Aiurri argitaratzen duen Erroitz BMren jardunak ere bertakoen interesa piztu du.\nBi orduko batzarraldiaren ondoren, bazkideek ontzat eman dute iazko jarduna eta bidea eman diote urteko plangintzari. Eskertza adierazi diote Ariane Obinetari eta txalo artean hartu dute Ane Jalon. Batzarra Jon Unanue zuzendariak gidatu du, eta batzarraldian zehar bazkide ezberdinek Urigainen bertan eta telematikoki parte hartze aktiboa izan dute.


Ikasturte berriaren hasiera Ibur Hipikan . diariovasco.com\nIkasturte berriaren hasiera Ibur Hipikan\nUrtean zehar ibilaldiak Iburren. / IBUR\nEskola kirola eta hilabetero ekintza berezi batek osatzen dute ikasturteko eskaintza\nUdako ikastaro eta ibilaldiak ugariak izan dira aurten Itsasoko Ibur Hipika Klubean baina haur eta gaztetxoen ikasturte berria hastera doa eta honekin batera berriro ere eskola kiroleko eskaintza zabaltzen dute hauek, hilabetero ekintza berezi bat aurrera eramatearekin batera.\nIrailan hasi eta ekaina arte eskola kirolaren eskaintzaren barruan zaldiketan aritzeko aukera izango dute zortzi eta hemezortzi urte arteko gaztetxoek Iburren. Ikastaroak hamar ordukoak dira eta ostiraletan, larunbatetan eta igandetan dago hau egiteko aukera: ostirletan, arratsaldeko 16:00retatik 20:00etara; eta larunbata, igande eta jai egunetan goizeko 10:00etatik 14:00etara eta arratsaldeko 16:00retatik 20:00etara. Eskola kirolaren hamar orduko ikastaroaren prezioa 100 eurokoa da.\nHori buruzko informazio gehiagorako 663060011 telefono zenbakira deitu (Arantza). Eskola Krioleko klaseaz gain hilabetean behin ekintza berezi bat aurrera eramango da Iburren, irailari dagokionez, hilaren 25ean Cavaletti lehiaketa (Oztopo jauzia) izango delarik; urrian, Halloween-eko Treat or Trick eskea ospatuko dute; azaroan Kizkitzara paseoa izango da; eta urtea amaitzeko, abenduan Galopeen ikastaroa egongo da, hurrengo urterako ere ekintzak antolatu dituztelarik.\nIkasturtea hasi eta indar pixka bat hartzeko asmoarekin, irailaren 18an salto lehiaketa txiki bat antolatu dute. Lehenengo proba Bataio Hipikoa izango da; bigarrena, 30 zm-koa, zaldunak bakarrik edo gidariak lagunduta; eta hirugarrena, 50 zm-koa, zaldunak bere zaldia eramaten. Izena emateko azken eguna irailaren 16a izango da; sariak egongo dira.


“Herri memoria josteko tresna homologatua sortu nahi dugu” | Angelu itsua\nHasiera » Historia » “Herri memoria josteko tresna homologatua sortu nahi dugu”\n2009an sortuz geroztik Euskal Memoriaren kezka nagusietako bat izan da urteotan egindako ikerketa ugaritan pilatutako dokumentazioa biltzeko eta dibulgatzeko gunea sortzea. Bada, pauso hori eman berri dute sarean eskegitako datu base berriarekin. “Garrantzitsua da biltzen duguna ezagutaraztea, ondoren ekarpen berriak jasotzeko”, dio Arantxa Erasun fundazioko kideak.\nDokumentazio Guneak kronologikoki sailkatutako hiru funts nagusi ditu: XX. mende hasierako errepresioa (1895-1936), faxismoa eta erresistentzia (1936-1959) eta gatazka politikoa eta errepresioa (1960tik gaurdaino). Azkeneko funtsaren zati bat da gaur egun oraingoz ikusgarri dagoena. Horrez gain “egiturazko jazarpena” jasotzen duen funtsa ere badago (kultur, hizkuntza…).\nDatu baseak erakusten duen itxuraren kaptura. Luis Cobos Mier, Guardia zibilak 1981ean hildako kantabriarraren adibidea.\nAdibide baten froga: Mari Jose Bravoren kasua\nDatu baseari esker modu errazean eskura ditzakegu, esaterako, Mari Jose Bravo del Valleren heriotzari buruzko datuak eta irudiak; gaur hain justu 35 urte izango dira Batallón Vasco Españolek donostiarra basaki hil zuela, eta hala konta dezakegu.\n1980ko maiatzaren 7an 16 urteko Mari Jose gaztea mutil-lagunarekin oinez zihoan Donostiako Loiola auzoko hipika inguruetan. Ezezagun batzuek mutila kolpatu eta seko utzi zuten larriki zaurituta. Neska desagertu egin zen. Gazteen lagunak alferrik saiatu ziren inguruetan arrastoren bat aurkitzen, handik bi egunera gurasoek dei anonimoa jaso zuten arte: “Soy tu hija, papi, estoy en Amara en la Plaza de las Armerias”. Hortik gertu azaldu zen neskaren gorpua, hil aurretik bortxatu egin zuten.\nHerritarrek segituan ulertu zuten hilketa hura talde para-polizialekin lotuta zegoela, beste hainbat bezala. Eta mobilizazioak istant batean hasi ziren. Loiolan, hileten ostean 4.000 lagun manifestatu ziren kaleetan barrena De día uniformados, de noche incontrolados! oihukatuz. Tabakalera, Luzuriaga eta inguru guztia gelditu zen, poliziarekin istiluak izan ziren, eta pertsona batek hanka puskatu zuen ihes-herioan zihoala Topoaren zubitik erori ondoren. Emakume asanblada eta taldeek ere gogor salatu zuten jazotakoa.\nAitzitik, zenbait hedabideetako bertsioa oso bestelako zen eta hilketak motibazio pertsonalak zituela iradoki zuten: “Puede haber sido un delito sexual o una venganza” nabarmendu zuen El Diario Vascok. Baina denbora gutxira Egin irratira egindako dei batean BVEk bere gain hartu zuen neskari egindakoa.\nEuskal Memoriako dokumentazio gunean kasu honi buruzko hemeroteka bilduma zabala aurki dezakegu, baita berariaz sortu zen ikerketa batzordean ondorioen txostena (pdf) ere, edota Mari Jose Bravoren argazkia . Eta fundazioaren ohar hau: Dakigula inor ez da Bravoren heriotzagatik epaitua eta zigortua izan.\nEgien mosaikoa, iraganeko argazki\nDatu-basea nazioarteko artxibistika irizpideak erabiliz osatu dute: “Herri memoria josteko tresna homologatua sortu nahi dugu”, dio Erasunek. Izan ere, atzean herritarren giharra dago: “Herriz herri modu boluntarioa egindako lana da, herritarren ekarpen eta testigantzen bidez soilik bildu baitaiteke inon jasota ez dagoena”. Torturaren kasua jarri du adibidetzat Euskal Memoriako kideak: “Pertsonen testigantza eta konfirmazio zuzenak soilik dokumenta dezake bertsio ofizialetan existitzen ez dena”.\nFundazioa “historiaren faltsutze etengabeari” aurre egiteko sortu zen; askoren ustez iraganaren “egia” bakar bat ez dago ordea. Nola egin aurre erronka horri? “Egia horiek eraikitzeko bitartekoak jarriz –erantzun digu Erasunek–. Egia osoa, noski, egia horien guztien beharrean dago, eta mosaiko zabala osatu beharko dugu ahotsez ahots, iraganaren argazki osoa izan eta bestelako etorkizuna eraikitzeko. Denon artean josten joango gara memoria”.\nAurrerantzean ikerketekin segitzeko asmoa azaldu du Euskal Memoriak. Orain arte hainbat liburu mardul kaleratu dituzte, historia ofizialetik kanpo geratutako gaien inguruan, tartean tortura (Oso latza izan da) edo hizkuntza jazarpena (Euskararen kate hautsiak). Urte amaierarako deserriari buruzko monografikoa izango dute kalean, eta jadanik hasi dira hurrengo urtekoa prestatzen: espetxea.


Ulergarri bihurtzea suntsipen modu bat da | Kultura | Berria\nUlergarri bihurtzea suntsipen modu bat da\nZoli izeneko protagonistaren bitartez, romen komunitateak Bigarren Mundu Gerraren aurreko, bitarteko eta osteko urteetan jasandako jazarpena azaltzen du Colum McCann idazle dublindarrak 'Zoli' (2006) eleberrian.\nColum McCann idazlea (Dublin, 1965), artxiboko irudi batean. BRENDAN BOURKE / EFE Tamaina handiagoan ikusi\nSei urte zituela geratu zen Zoli umezurtz. Herrian ziren aitona eta bera, hlinka guardiek kanpalekuan zeuden guztiak, haur zein heldu, izozturiko laku batera gidatu zituztenean. Bertan egotera behartu zituzten izotza urtu arte. Lakuko urek dena irentsi zuten: pertsonak, karabanak, animaliak. 1930eko hamarkada hasiera zen, eta nazismoaren eragina nabaria zen Txekoslovakia ohian. Udaberri hasiera hartan, Zoli eta bere aitona errepideari lotu zitzaizkion, lehen aldiz beren kabuz, bidean beste kumpanija edo talde bat aurkituko zuten itxaropenarekin.\nKarabana berean bizi izan ziren urte haietan ohartu zen Zoli aitona ez zela gainerako gizonen modukoa. Irakurtzen eta idazten zekien, eta Marx delako batek idatzitako liburua eraman ohi zuen arropen azpian ezkutaturik. Marxen lagunek aldaketa ekarriko zutela esaten zion aitonak, beren jendearentzat ona izango zen aldaketa, edozein unetan erasoak jasateko beldurra betiko uxatuko zuena. Garai hartan Marx delakoa gadzo bat besterik ez zen Zolirentzat, hots, ez zen roma, haiek bezala, eta aitonaren zaletasunak beren jendearen bizimoduaren kontra zihoazen. Hala ere, bere jakin-mina pizten zuten paperean zirriborraturiko zeinu misteriotsu haiek. Agian bere patua zen debekaturiko jarduerak ikastea, bere kabuz lehenik, eta eskolan gero, hilabete batzuez. Aitonak esaten zion ahaide nagusiek salbuespenak egin izan dituztela, komenigarria baita komunitatearen eta kanpotarren artean interprete lanak egingo dituen norbait izatea. Zoli izan zitekeen pertsona hori.\nEgiazki, Colum McCannen (Dublin, Irlanda, 1965) Zoli (2006) nobelako protagonista arras estimatua da romen artean, abeslari fina denez komunitatearen ohituren eta jakintzaren jagole delako. Gazteak ez du nahikoa abesti zaharrak kantatzearekin, ordea; bereak konposatu nahi ditu, bere jendearen eguneroko esperientzietatik abiatuta. Baina tentuz ibili behar du bere jendea arriskuan jarri nahi ez badu. Romen kontrako jazarpenak okerrera egin du gerra aurreko urteetan. Sarekadak maiztasun handiagoz gertatzen dira, eta atxilotzen dituzten romak lan esparruetara zein, urte batzuk geroago jakin ahal izango dutenez, labeetara eramaten dituzte.\nZolik 16 urte dituela amaitzen da gerra. Sobietar tropen etorrera ospatzen dute gadzo-ek, eta denbora batez romek ere bere egiten dute herrialdean arnas daitekeen baikortasuna. Izan ere, lurraldearen arima berregiteko asmoaren barruan, 1948an ezarritako gobernu komunistak roma jendea babesteko urratsak egiten ditu. Halako batean, Zoli kamarada roma jendearen ordezkari rolean suertatuko da. Aro berriak behar duen poesia Zolik sor dezakeela uste dute Martin Stranskik, erregimeneko poeta gorenak, eta bere laguntzaile Swannek, sozialismoak erakarrita Bratislavara heldutako eta jatorri eslovakiarra duen irlandar ezkertiarrak; hala, orain arte idatzitakoa argitaratzera zein bere jendeak mendeetan abestu dituen kantuak grabatzera animatzen dute. Transgresio barkaezina litzateke hori Zoliren jendearentzat, baina, Stranskiren aburuz, roma kultura munduari eskaintzea beste biderik ez da haren iraupena ziurtatzeko.\nUlergarri bihurtzea suntsipenari ateak irekitzeko modua izan daiteke, ordea. Roma jendearen bizi baldintzak hobetu nahian, gobernuak beren karabanei su ematen die, batetik bestera ibil ez daitezen, eta babes ofizialeko etxe-blokeetan bizitzen jartzen dituzte. Hemendik aurrera estatuak zainduko dituela esaten diete, ondo zaindu ere: errazagoa da geldirik dagoena kontrolatzea, etengabe mugimenduan dagoena baino. Zolik iritziz aldatzen du bere poemak argitaratzearen inguruan, baina ordurako beranduegi da. «Boterearen argudioei saldu diet nire ahotsa», pentsatzen du, eta botereak ondo erabili du hura.\nEuropan jazarpen handiena jasan duen komunitate gutxituetako bat da romena. Haietatik milioi erdi hil zituzten nazien aginte garaian, eta Europa ekialdean nagusitu ziren erregimen komunisten pean asimilatzera behartu zituzten. Hala ere, oztopoak oztopo, zenbait romek beren ohiturei eusten diete, gadzo-ek beraiez zer pentsatzen duten ezaxola. «Monumenturik ez dute, ezta ereserkirik edo liburu sakraturik ere», azaltzen du Isabel Fonsecak Bury Me Standing: The Gypsies and Their Journey (Ehortz nazazu zutunik: ijitoak eta beren ibilbidea, 1995) liburuan. Beren nortasuna iragan historiko loriatsu bati lotu beharrean, komunitateari leial izateko nahiak mantentzen ditu elkartuta.\nLeialtasun hori arriskuan jarri izana leporatzen diote, hain zuzen, Zoliri, eta bizi osorako kutsadura-ra kondenatzen dute. Erbestera, alegia. Erruduntasunak eta lotsak bultzatuta, Txekoslovakiatik Austriara eta handik Italiara jotzen du protagonistak. Ez da bidaia erraza, baina bere jendeari eragindako sufrimenduaren ordain moduan bizi du berak.\nNobela amaieran, azken hiru hamarkadak Alpeen inguruko herrixka batean igaro ditu Zolik, eta Pariserako bidean da, han bizi den alaba bisitatzeko asmoz. Liburua, berez, protagonistak azken horri kontatzen dion historia da. Paradoxikoki, alabak Frantzian bizi diren roma eta beste gutxiengo taldeak babesteko gobernuz kanpoko erakunde batean lan egiten du. Zolik ulertzen du alabaren borondate ona, baina estatu neoliberalak asmaturiko multikulturalismoaren kontzeptuak mesfidantza pizten dio. Izan ere, ez dira faxistak eta burokrata komunistak romen askatasunari mehatxu egiten dioten bakarrak; Herbert Marcusek tolerantzia jazarlea deituriko hori ere —bestea ikertu eta idealizatzeko joera— arriskutsua da. Zolik esaten duen bezala, «miresmena soka bat baino hauskorragoa da», baita itogarriagoa ere.


Bèuluec de Mar - Wikipedia, entziklopedia askea.\nSaint-Jean-Cap-Ferrat eta Villefranche-sur-Mer\n3.731 (2018ko urtarrilaren 1a)\n1.962 (%52.6) 1.753 (%47)\nBèuluec de Mar (okzitanieraz Bèuluec de Mar, frantsesez eta ofizialki: Beaulieu-sur-Mer) Okzitaniako udalerri bat da. Administratiboki Frantziako Itsas Alpeak departamenduan dago, Proventza-Alpeak-Kosta Urdina eskualdean. 2013an 3.720 biztanle zituen.\n2007an Beaulieu-sur-Mer udalerrian erroldatutako biztanleak 3.720 ziren. Familiak 1.800 ziren, horien artean 753 pertsona bakarrekoak ziren (273 bakarrik bizi ziren gizonak eta 480 bakarrik bizi ziren emakumeak), 490 seme-alabarik gabeko familiak ziren, 357 seme-alabak dituzten bikoteak ziren eta 200 seme-alabak dituzten guraso-bakarreko familiak ziren.\n2007an 3.294 etxebizitza zeuden, 1.864 familiaren etxebizitza nagusia ziren, 1.250 bigarren erresidentzia ziren eta 180 hutsik zeuden. 386 etxeak ziren eta 2.896 apartamentuak ziren. 1.864 etxebizitza nagusietatik 911 bere jabearen bizilekua ziren, 843 alokairuan okupaturik zeuden eta 110 doan lagata zeuden; 223 etxek gela bat zuten, 574 etxek bi zituzten, 634 etxek hiru zituzten, 284 etxek lau zituzten eta 149 etxek bost zituzten. 948 etxek euren parking plaza propioa zuten azpian. 1.063 etxetan ibilgailu bat zegoen eta 265 etxetan bat baino gehiago zituzten.\nBeaulieu-sur-Mer udalerriko biztanleria-piramidea 2009an .\n2007an lan egiteko adina zuten pertsonak 2.216 ziren, horien artean 1.606 aktiboak ziren eta 610 inaktiboak ziren. 1.606 pertsona aktiboetatik 1.456 lanean zeuden (737 gizon eta 719 emakume) eta 150 langabezian zeuden (61 gizon eta 89 emakume). 610 pertsona inaktiboetatik 200 erretiraturik zeuden, 164 ikasten zeuden eta 246 "bestelako inaktibo" gisa sailkaturik zeuden.\n2009an Beaulieu-sur-Mer udalerrian 1.809 unitate fiskal zeuden, 3.460,5 pertsonek osaturik. Pertsona bakoitzeko diru-sarrera fiskalaren mediana urteko 19.403 euro zen.\n2007an zeuden 580 komertzioetatik, 6 janari enpresak ziren, 1 material elektrikoaren fabrikazioko enpresa zen, 2 garraiorako elementuen fabrikazioko enpresak ziren, 29 bestelako produktu industrialen fabrikazioko enpresak ziren, 47 eraikuntza enpresak ziren, 131 ibilgailuen saltze eta konpontze enpresak ziren, 14 garraio enpresak ziren, 54 ostalaritza eta jatetxe enpresak ziren, 8 informazio eta komunikazio enpresak ziren, 36 finantziazio enpresak ziren, 71 higiezinen enpresak ziren, 93 zerbitzu enpresak ziren, 46 administrazio publikoko enpresak ziren eta 42 «beste zerbitzu jarduera batzuk» multzoan sailkatutako enpresak ziren.\n2009an zeuden norbanakoentzako 142 zerbitzu publikoetatik, 1 jendarmeria zen, 1 posta bulegoa, 8 banku bulegoak, 1 funeraria, 4 ibilgailuen konpontzeko eta nekazaritza tresnetako lantokiak, 3 ibilgailuen alokairu bulegoak, 1 autoeskola, 11 igeltseroak, 5 margolariak, 7 zurginak, 6 iturginak, 8 argiketariak, 1 eraikuntza enpresa, 11 ile apaindegiak, 4 albaitariak, 34 jatetxeak, 29 higiezinen agentziak, 3 tintoreriak eta 4 apaindegiak.\n2009an zeuden 70 establezimendu komertzialetatik, 1 supermerkatu zen, 1 120 m2 baino gehiagoko denda zen, 4 120 m2 baino gutxiagoko dendak, 4 okindegiak, 3 harategiak, 1 arraindegi zen, 5 liburu dendak, 14 arropa dendak, 3 zapata-dendak, 3 elektrotresna dendak, 4 altzari dendak, 14 kirol-dendak, 4 drogeria, 2 lurrin-dendak, 1 bitxi-denda zen eta 6 lore-dendak ziren.\n2000. urtean Beaulieu-sur-Mer udalerrian 3 nekazaritza-ustiategi zeuden.\n2009an haur-eskola 1 eta lehen-hezkuntzako eskola 1 zegoen. Beaulieu-sur-Mer udalerrian Bigarren Hezkuntzako ikastetxe bat zegoen 580 ikaslekin.\nVillefranche-sur-Mer (1,7 km)\nSaint-Jean-Cap-Ferrat (2,1 km)\nÈze (3,5 km)\nSaint-André-de-la-Roche (5,0 km)\nDrap (5,4 km)\nCap-d'Ail (5,6 km)\nBNF: 135618395 (data)


Mundakako Santa Katalinako kanpaiek ekarriko dute 2018a | El Diario Vasco\nTelevisiónMundakako Santa Katalinako kanpaiek ekarriko dute 2018a\nMundakako Santa Katalinako kanpaiek ekarriko dute 2018a\nPagadi, Gandara eta Gurrutxagak aurkeztu zuten iaz ere saioa.\nMikel Pagadik, Zuhaitz Gurrutxagak eta Sara Gandarak gidatuko dute abenduaren 31ko saio berezia ETB1en eta ETB2n\nMartes, 5 diciembre 2017, 16:39\nEuskal Telebistak Gabon Zaharreko kanpaiak zuzen-zuzenean eskainiko ditu aurten, Mundakako Santa Katalina bazelizatik. Mikel Pagadi eta Zuhaitz Gurrutxaga 'Herri Txiki, Infernu Handi' saioaren aurkezleek eta Sara Gandara kiroletako aurkezleak aurkeztuko dituzte kanpaiak Euskal Telebistako bi kateetan.\nUrdaibaiko biosferan kokatuta dagoen Santa Katalina ermita ederra aukeratu du ETBk zuzen-zuzenean 2017. urteari magiaz agur esan eta 2018. urteari behar bezalako ongietorria egiteko. Gau horretan ez da faltako sorpresa eta emanaldi berezirik: Gatibu taldeko Alex Sarduik eta Izaro Andresek modako doinu bihurtu den 'Aske maitte' abestuko dute Gernikako Ross dantza taldearekin batera. Festa-giroa eta alaitasuna ziurtatuta daude, beraz, urteko azken gauean.\nAurretik, orobat, 'Herri Txiki, Urte Berri Dong!' saio berezia eskainiko da ETB1en. Kanpaikaden atarikoa izango da. Bertan, Zuhaitz Gurrutxaga eta Mikel Pagadi Urdaibaiko itsasadarraren inguruetan izango dira, bertako herritarrekin solasean, eta, bide batez, kanpaiak eman aurreko prestaketa guztiak egiten.\n'Herri Txiki, Infernu Handi' saioan Euskal Herriko herri txiki era erakargarrienak bisitatzen dituzte Pagadik eta Zuhaitzek, eta bertan herriko biztanleekin solasean jarduten dira. Umoreak, bi aurkezleen izaera bereziak eta bidean topatzen dituzten lagunen jardunak ematen diote saioari xarma. Laugarren denboraldia estreinatu dute aurtengo kurtsoan eta arrakastatsu eskaintzen da igandero ETB1en.\nIaz arrakasta handia izan zuen kanpaien emanaldiak Zumaiako San Telmotik. Orduko hartan ere Mikel Pagadik, Zuhaitz Gurrutxagak eta Sara Gandarak aurkeztu zituzten kanpaiak eta oso harrera ona izan zuten. Kanpaikaden erretransmisioak, alegia, %20,1eko audientzia zatia eskuratu zuen ETB1 eta ETB2ren artean. Euskaldunen artean, berriz %28,1eko izan zen audientzia.\nLa representación de España en Eurovisión 2018 saldrá de 'Operación Triunfo' EiTBk jarraipen zabala egingo dio Durangoko Azokari


Donostiako Berritzegunea: Zuhaizti HLHI: Mediateka\n2016(e)ko otsailakren 22(a)\nZuhaizti HLHI: Mediateka\nZuhaiztiko aholkulari erreferente naizenez, gaur eskolako mediateka bisitatzeko eta Margarekin, bertako arduradunarekin hiztegiteko aukera izan dut.\nDakizuenez Zuhaiztiren metodologia proiektu lanean oinarritzen da eta Mediateka ere testuinguru horretan kokatzen da, ikasleek proiektu baten informazio eta dokumentazio fasean Mediatekara jotzen dute baina jarduera eta ekimen gehiago egiten dira ere.\nMediatekaren ipuin kontaketa eta ikusteko gunea\nMediateka irekita dago eguerditan eta eskolak bukatu ondoren arratsaldeko 17:30 arte eta bertan ikasleak eta gurasoak egon daitezke lanean edota irakurtzen. Gurasoek ere bere txokoa dute, liburuekin eta prestamo zerbitzuarekin ere, Mediateka Zuhaizti hezkuntza komunitatearen benetazko bilgune bihurtuz.\nEskola orduetan talde guztiak pasatzen dira mediatekatik eta bere ordutegian islatzen da, irakasle batekin edo mediatekako arduradunarekin joaten dira eta han ataza desberdinak garatzen ari diren proiektuaren barruan burutzen dituzte.\nJoan zen ikasturtean zehar 663 ikasle talde pasatu ziren eskola ordutegian, 5.880 ikasle eguerdian eta 1.996 arratsaldean!!!!\nEguneroko funtzionamendutik aparte zenbait ekintza antolatzen dira ere ikasturtean zehar, irakurketaren zaletasuna bultzatzeko helburuarekin:\nLIBRUAREN ASTEA: Apirilean eta liburuaren eguna ospakizunekin batera . Hainbat idazle, ipuinlari etortzen dira eta ikasleek beraiek kontaketa maratoia, kamishibai ipuinak eta beste liburutegiekin ere ekintzak elkartrukatzen dira.\nMALETA BIDAIARIAK: Haur Hezkuntzako irakasleekin koordinaturik familia artean irakurketa sustatzeko materialekin zortzi maleta prestatzen direlarik.\nIkasleen parte hartzea ez da bakarrik mugatzen liburutegiaren "bezero" gisa, baizik ikasleek ere mediatekaren mantenu eta kudeaketa lanean ere aritzen dira bolondres gisa.\nIkasturte hoentan mediatekaren proiektu bikain honen "spin off" gisa beste ekimen berri batean dabiltza: 5.mailako eta 1. mailako berdinen arteko tutoretza hain zuzen. momentuz bi talde ari dira eta momentuz oso balorazio ona egiten ari dira.\nZoriondu besterik ez zait geratzen.\nGaiak: Irakurri, LH, liburuak, Literatura, proiektuak, Proiektuen metodologia


Portalet - Libellium (6a, 100 m, derrigorrez 5a) ~ Eskalatzen\nPortalet - Libellium (6a, 100 m, derrigorrez 5a)\nEgilea X Larretxea Ordua 11:06 Komentarioa\nEgileak dion bezala, arroka “bereziko” bidea. Toki batzuetan nahiko altxatuta dagoen eta oraindik harri solte ugari dituen kareharria da. Harri-blokeren bat edo besterekin arreta izan behar da. Aurkituko dugun arrokarekin ez dezala inork ilusio handirik jarri.\nHala ere, oso ongi ekipatua dago 10 mm-ko paraboltekin. Metro t´erdi ingurura beti aurkituko dugu hurrengo parabolta y horrek harriarengatik estutasunik ez pasatzea dakar.\nAltuera sentsazio gutxi. R2 bilgunetik egoki ikusten da lurreraino jaistea 30 m inguruko rapel motz batekin. Hirugarren luzearen ezker aldean erlaitz belarkara handi bat dago eta horrek altuera sentsazioa gutxitzen dio. R3 bilgunea belaze zintzilikatu handi batean dago.\nBilgune guztiak sokarekin lotutako bi paraboltez eraikiak daude eta leku erosoetan daude. Hasierako bilgunean, R0an (parabolt 1), lotzea komeni da bidearen hasiera hartxingadi nahiko bertikal baten gainean baitago.\nBere hurbilketa, luzera eta itzuliagatik beste jarduera bat osatzeko bidea izan daiteke. Adibidez, guk Los Balcones de Anayet egin baino aurreko arratsaldean egin genuen. Jendea pasa ahala garbitzen joango da eta hobetuko da. Jarduera polita gera daiteke orduan.\nIristeko: Portalet mendatera (mugaraino) hurbildu eta Espainiatik etorrita ezkerrean geratzen den lehen aparkalekuan kotxea utzi. Pistatik igota, metro batzuk aurrerago, bi edo hiru kotxe uzteko lekua dago.\nHurbiltzeko: Pistatik igo eta berehala ikusiko dugu horma. Eskuinean dauden soroetatik igo eta hurbildu behar da bidera. Hartxingaditik igoera oso neketsua da. Egileen blogera lotura hemen.\nL1 (15m, 7 aseguru, 5a). Arroka gris eta nahiko altxatu batean bost metro inguruko horma hasieran. Ondoren arroka trinkoagoz osatutako plaka etzana.\nL2 (30 m, 15 aseguru, 4c). Zeharkaldi guztiz horizontala eskuin aldera arroka trinko batean. Aseguruak gertu. Ondoren euste leku onak dituen eta harri-bloke handiz osatutako zati bertikala.\nL3 (35 m, 18 aseguru, 6a edo A0/5a). Geruzez osatutako harri batetik zeharkaldi gorakor xumea ezker aldera. Ondoren euste leku kamutsak dituen eta ezkerretik eskuin aldera diagonalean igotzen den zati bertikala. Azeratzeko aukera. Sabel xume bat duen diedro ireki batetik jarraitzen du. Azkenik, plaka etzan batek belaze zintzilikatu handian uzten gaitu.\nL4 (20 m, 8 aseguru, 4c). Diedro-babaresa hasieran. Euste leku onak ditu, baina arrokak ez du konfiantza gehiegi ematen (aseguruak gertu). Ondoren, arroka trinkoago batetik, zeharkaldi gorakorra ezker aldera.\nJaitsiera: Oinez. Gailur aldera zertxobait igo eta mugarriak ikusten hasiko gara. Behin lehenengoa ikusi ondoren besteak jarraitzea soilik geratzen zaigu. Kotxean bueltan egongo gara 20-25 minututan.\nMateriala: 18 zinta + bilgunerako materiala. Friendsak edota fisureroak soberan.\nNork irekia eta ekipatua: Sueño Vertical, iraila 2020.\nXabi "Smithy" Mujika 21/8/21 12:39 p. m.\nPasa den asteartean lanbro artean eskalatu genuen bide hau eta hau da ezustekoa zure kronika gaur topatu izana!!!\nZuk diozun moduan, harkaitzarekin ilusi handirik egin behar ez den bidea da, eskerrak parabolt asko izateak harkaitzaren kalitatea nolabait konpentsatzen duen.\nMilesker kronikagatik, ederra eta zehatza betiko moduan!!!


"… TO BE CONTINUED …" MARÍA MARTÍN-JUDIT RUIZ\nIdeia: María Martín\nZuzendaria, koreografia, interpreteak, jantziak: María Martín, Judit Ruiz\nJatorrizko Musika, argiztapena: Marc Cano\nArgazkia, bideoa: Ana de la Fuente Henry\nBeste laguntzaile batzuk: Krego-Martín Danza\nEskerrak: Estudio de danza Aikoa, Portal71, Garazi, Bego, Ester y Ripollesdansa\nKontaktua: mariauncas77@hotmail.com / 686135248\n2003. urtean, Hezkuntza eta Zientzia Ministerioak kulturako profesionalentzat ematen duen prestakuntza-beka lortu zuten Mariak eta Juditek, eta Bruselara joan ziren. Mariak dantza-pieza askotan lan egin du zenbait konpainiatan (Organik Danza Teatro, La Dinamika, Matxalen Bilbao, Bego Krego...). 2013. urtean, Bego Krego-rekin batera, Krego-Martín Danza sortu zuen. Judit, berriz, Bruselan bizi da. Dantzaria eta koreografia-laguntzailea da WArd/waRD-en (Ann Van den Broek eta Jelena Kostic).\nDantza dugu oinarri, giza adierazpenaren tresna naturala baita. “Dantza humanizatu” nahi dugu. Dantzan ari diren bi dantzari gisa agertu ordez gorputzarekin adierazten duten bi pertsona gisa agertzea izan da funtsezkoena.\nPiezak, berez, oinarrizko bi kontzeptu ikertzen ditu: berrelkartzea eta oroitzapenak. Oinarrizko bi kontzeptu horien esanahia bilatzean, kontzeptu horiek osatzen edo aberasten dituzten beste hitz batzuk (bigarren mailako kontzeptuak) aurkitu ditugu. Gutako bakoitzak bigarren mailako hitz horietako bati lotutako eszena inprobisatu bat sortu du. Datu interesgarri gisa, adierazi beharra dago sortutako eszenek gorputz-espresioko eduki handia eta dantza-eduki txikia (hitzaren zentzu tradizionalari jarraiki) dutela.\nGorputz-espresioa nagusi zen eszena horietan oinarrituta, mugimenduan aberatsagoa zen lengoaia bateko eszena batzuetara jo dugu, baina, betiere, giza alderdia kontuan hartuta. Prozesu horretan, kontzeptu batzuk mugimenduaren bidez agertu ditugu, eta beste batzuk, berriz, konposizio espazialean geratu dira agerian.\nAspalditik elkar ezagutzen duten eta elkarrekin dantzan eta beste gauza askotan aritu ziren bi pertsona bereizi egiten dira une jakin batean. Orain, hamarkada bat joan denean, berriz elkartzea erabaki dute. Berrelkartzea pertsonen bizitzan gertatutako aldaketez mintzatzen da. Orainaldiaz, etorkizunaz, nahiez, gainbeheraz, oroitzapenez mintzatzen da. Orainaldian, bataren eta bestearen arteko distantziarekin jolasten dira. Desberdintasunak eta antzekotasunak ikertu, eta oroitzapenak dantzatzen dituzte (buruan gordeta dituzten eta orainaldira ekartzeko zain dauden iraganeko esperientziak).


Mikel Aranburu Urtasun. Zuzenbidean eta Enpresa Zientzietan lizentziatua: Kontzertu Ekonomikoari, Erkidegoko finantza sostengatzen duen eskubide historikoa izanik, egunero eskaini behar zaio arreta, etengabe - Euskonews\nBeraz, eta bukatzeko, zein ondorio atera genezake? Ondorio gisa, esango nuke, jatorri historikoa urrun daukanez, egitura korapilatsua, eta genesi nahasia, Hitzarmen/Kontzertua, ikuspuntu juridiko-politikotik, espazio sinboliko batean nortasuna sostengatzen duen mekanismo moduko bat dela, jarrera politiko guztiek aldarrikatzen dutena -edo ia guztiek; ezker abertzaleko zati bat salbuetsi egin behar da, marko independiente bat defendatzen duelako-. Antropologia kulturalaren ikuspuntutik, intuiziozko fenomeno bat da, oso lausoa, elementu sinbolikoak biltzen dituena, baina zertan dautzan azaldu gabe. Bere esanahia jakintza kriptikoan jasota dago; adituek bakarrik ulertzen dute, baina hiritar guztiek berea bezala sentitzen dutela. Indar sinboliko handiko lehergailu bat da, kontuan hartzeko moduko baliabide materialak eskaintzen dituena. Mikel Aranburu Urtasun Mikel Aranburu Urtasun Zuzenbidean eta Enpresa Zientzietan lizentziaduna da, eta, 1980az geroztik, oposaketak gainditu ostean, Nafarroako Foru Ogasuneko Tributu Ikuskatzailea. Bete dituen kargu ezberdinak direla-eta, aktiboki hartu du parte tributu sistema eta bere kudeaketa osatzen duten alderdietan. Argitalpen ugari prestatu ditu, eta eskarmentu zabala du irakasle gisa. Eusko Ikaskuntzako presidenteordea izan da Nafarroan. Gaur egun J. M. Barandiaran Fundazioko idazkaria da. Mikel Aranburuk kultura tradizional eta etnomusikologiaren ikerketa eta zabalpena uztartzen ditu. Provincias exentas. Convenio-Concierto: Identidad colectiva en la Vasconia peninsular (1969-2005)


PSE-EE LASARTE-ORIA: BERRIAK: ELKARLANERAKO HITZARMENA SINATU DA LASARTE-ORIAKO GIMNASIOEKIN\n2018 UZT 06 • KIROLA\nELKARLANERAKO HITZARMENA SINATU DA LASARTE-ORIAKO GIMNASIOEKIN\nLasarte-Oriako Udalak lankidetzako hitzarmen berri bat sinatu zuen 2018rako Yogalasarte, Aerobic Saito eta Koroibos CrossFit gimnasioekin eta Miracampos zaldi-zentroarekin. Hitzarmenak urtebeteko iraupena du, eta 2018ko uztailaren 1ean sartuko da indarrean.\nSinatzeko ekitaldian, zeinetan izan baitziren Txus Alonso kiroletako zinegotzia eta udalerriko gimnasioen ordezkariak, Jesus Zaballos alkateak nabarmendu zuen hitzarmen honen helburua dela jarduera fisikoaren praktika sustatzea eta herritarren artean sedentarismoari aurre egitea.\nGimnasioek honela kolaboratuko dute:\nYogalasarte: Yogako klaseak eskainiko dizkiete Lasarte-Oriako kirol-instalazio munizipaletan abonatutako pertsonei, zentroko tarifaren gainean % 20ko deskontua aplikatuta. Eskainiko klaseak hauek dira: Astelehen eta asteazkenetan 9:30etik 11:00etara, astearte eta ostegunetan 20:30etik 22:00etara.\nAerobic Saito S.L.: Saito gimnasioko klaseak eskainiko dizkiete Lasarte-Oriako kirol-instalazio munizipaletan abonatutako pertsonei, zentroko tarifaren gainean % 25eko deskontua aplikatuta. Eskainitako zerbitzuak hauek dira: Astelehenetik ostiralera, 11:00etatik 17:00etara, jarduera hauen saioak (zentroan libre dauden orduen arabera): spinninga eta spinning birtuala, aerobika, stepa, zumba, Kangooa, jumping fitnessa, muskulazio-sala eta entrenamenduak (monitorearen aholkularitzarekin).\nBuruntza Aldea, S.L. (Miracampos zaldi-zentroa): Zaldiketaren hastapenen klaseak eskainiko dizkiete Lasarte-Oriako kirol-instalazio munizipaletan abonatutako pertsonei, zentroko tarifaren gainean % 15eko deskontua aplikatuta hastapeneko 10 klaseren bonuan, astelehenetik ostiralera.\nKoroibos CrossFit: CrossFiteko klaseak eskainiko dizkie Lasarte-Oriako Udalaren kirol-instalazioetan abonatutako pertsonei, hiruhilekoa 135 euroko tarifa murriztuarekin. Eskainitako ordutegiak hauek dira: astearte eta ostegunetan, 7:00etatik 8:00etara eta 16:30etik 17:30era; astelehen eta asteazkenetan, 11:00etatik 12:00etara eta 13:15etik 14:15era.\nUdala, kirolen udal-zerbitzuaren bitartez, konprometitzen da, besteak beste, zentro horiei udalaren kirol-instalazioak puntualki eta dohainik erabiltzen uztera ekitaldiak antola ditzaten (sarrera libreko lehiaketak, erakustaldiak...), betiere ekitaldi horien xedea bada hitzarmen honetan parte hartzen duten gimnasioek eskaintzen dituzten jarduerak eta zerbitzuak ezagutzera ematea. Era berean, gimnasioek udalaren laguntza izango dute kirol-ekitaldiak antolatzeko: udaltzaingoaren laguntza, oholtza instalatzea, hesiak erabiltzeko uztea, argindar-hartuneak erabiltzea, zabor-kontainerrak erabiltzea, mahaiak erabiltzeko uztea...